BAHIS: “Turun atas dasar sukarela” mahu penduduk segera jalani hidup normal

HULU LANGAT, 29 Disember – “Kita turun atas dasar sukarela.. tujuannya untuk penduduk kembali hidup normal”, jelas Menteri Komunikasi dan Multimedia (KKMM), Tan Sri Annuar Musa.

Beliau  dilihat menyingsing lengan bersama-sama sukarelawan lain dalam Program Bantu Hingga Selesai, BAHIS bermula pagi tadi sehingga 2 Januari nanti.

Program bawah inisiatif KKMM itu mengamalkan konsep 'keluarga angkat' dengan para sukarelawan bersama-sama penduduk terjejas membersihkan rumah sehingga selesai.

“Program BAHIS dikoordinasikan dengan pendekatan berbeza iaitu menumpukan kepada kerja- kerja kesukarelawanan dengan peruntukan kira-kira setengah juta Ringgit untuk fasa pertama. Peruntukan ini termasuk pemberian sumbangan wang tunai RM500 kepada penduduk terjejs banjir yang bersama-sama membersihkan rumah sendiri," katanya kepada pemberita semasa menyertai 153 sukarelawan menolong membersihkan rumah penduduk di Sungai Lui.

Kementerian itu menyasarkan kira-kira 500 rumah yang terjejas banjir dibersihkan termasuk disinfeksi, melibatkan lebih 1,000 sukarelawan di ketiga-tiga lokasi tumpuan iaitu di Bukit Changgang, Banting; Taman Seri Muda, Shah Alam dan Sungai Lui di Hulu Langat.

"Biasanya kita pergi angkat barang kita balik. Kita tidak fokus kepada mana-mana keluarga. Sekaran ini ini kita buat 5 hari seminggu untuk orang yang sama. Kita datang setiap hari, apa benda yang kita boleh tolong, kita tolong.

Terdahulu, kira-kira 11.30 pagi, Annuar tiba di SK Sungai Lui untuk melancarkan program BAHIS selain memberi ucapan kepada para sukarelawan sebelum memulakan kerja pembersihan.

Seorang penduduk Sungai Lui, Zainal Rahiman ketika ditemui pemberita berkata, dia amat berbesar hati atas kesudian warga KKMM termasuk menteri sendiri turun padang membantu penduduk kampung.


Elak pembaziran, SWCorp tampil bantu baiki perkakas elektrik terjejas banjir

KUALA LUMPUR, 29 Disember - Bencana banjir menyebabkan banyak kerosakan harta benda termasuk barangan rumah serta kelengkapan elektrik.Kesan itu boleh dilihat dengan jelas ketika proses pembersihan pascabanjir ketika ini dan banyak barangan yang sebenarnya masih boleh diperbaiki, dibuang begitu sahaja.Atas rasa prihatin selain ingin membantu penduduk terjejas banjir Perbadanan Pengurusan Sisa Pepejal dan Pembersihan Awam (SWCorp), turut menyediakan khidmat memperbaiki perkakas elektrik terkena banjir.Pengarah Bahagian Pengurusan 3R SWCorp, Sahhir Kunju Abdul Karim berkata inisiatif baik pulih itu adalah strategi serampang dua mata bagi mengelak peningkatan bahan buangan di tapak pelupusan sampah."Jadi kita ambil inisiatif buat satu pasukan yang akan bergerak dari rumah ke rumah untuk membaik pulih barang barang elektrik, kita harap dengan ini dapat meringankan sedikit beban mangsa-mangsa banjir selain daripada itu kita masih meneruskan kutipan sisa pepejal. Ini adalah satu nilai tambah dan sumbangan untuk membantu masyarakat," katanya.Hari ini, inisiatif yang masuk hari ke-2 itu dijalankan di Taman Sri Naning, Hulu Langat melibatkan beberapa tenaga kerja berkemahiran dalam kerja-kerja baik pulih peralatan elektrik.Bagi penduduk inisiatif tersebut amat membantu dalam mengurangkan perbelanjaan baik pulih rumah selepas terjejas banjir."Disebabkan tiada pengetahuan barang elektrik itu boleh guna semula, jadi ramai yang buang sebab terkena air atau dimasuki lumpur. Macam saya Alhamdulillah, peti sejuk, mesin basuh, kipas angin boleh diselamatkan lagi dan berfungsi, terima kasih kepada mereka (SWCorp) kerana datang membantu" menurut Azrul Sidek, salah seorang penduduk di Taman Sri Naning."Kebetulan saya nampak tim ini buat servis, saya tanya boleh buat ke pak cik punya, boleh-boleh, hari ini saya keluarkan peti ais, "freezer" dan mesin basuh yang lain seperti "microwave", periuk nasi elektrik.. saya dah buang, rasa ralat pula, kata Rajuddin Mohd Zin, 55 tahun antara yang menerima bantuan tersebut hari ini.


Urusan pembayaran BWI perlu dipermudah

KUALA LUMPUR, 29 Disember - Urusan pembayaran Bantuan Wang Ihsan (BWI) digesa untuk dipermudahkan tanpa sebarang sebarang birokrasi atau tanpa perlu mengisi pelbagai borang seperti sebelum ini.

Perdana Menteri Dato' Seri Ismail Sabri Yaakob berkata, data terkini menunjukkan lebih 30,000 Ketua Isi Rumah (KIR) telah didaftarkan untuk menerima BWI.

Pihak Agensi Pengurusan Bencana Negara (NADMA) telah menyalurkan peruntukan awal BWI sebanyak RM34 juta kepada 11 buah negeri.

Berhubung bayaran BWI untuk kematian pula seramai 25 orang waris telah menerima bantuan RM10,000 seperti diumumkan.

"Menyedari mangsa-mangsa banjir memerlukan wang tunai, kerajaan-kerajaan negeri telah membuat bayaran BWI yang telahpun bermula pada 27 Disember yang lalu dan dijangka selesai minggu ini. Bagaimanapun Selangor dan Pahang mungkin sedikit lewat berikutan melibatkan jumlah penduduk terjejas yang ramai" Kata Perdana Menteri dalam satu kenyataan.

Dalam pada itu beliau berkata bagi mempercepat kerja-kerja mengutip, membersih dan menghantar sisa banjir ke tapak pelupusan, Kementerian Perumahan dan Kerajaan Tempatan (KPKT) telah menambah bilangan sumber tenaga dengan melantik lebih banyak kontraktor untuk turun ke lapangan termasuk kawasan-kawasan yang tidak dapat diakses sebelum ini.

"Kerajaan juga telah memperuntukkan sejumlah RM100 juta bagi menggerakkan kerja-kerja pasca banjir. Selain itu, kerajaan turut menambah RM50 juta lagi khusus untuk negeri Selangor dan Pahang bagi tujuan yang sama. Peruntukan ini akan digunakan bagi melaksanakan kerja-kerja pembaikan dan pembersihan rumah penduduk dan fasiliti awam yang rosak"

Bagi menambah akses tunai kepada penduduk terjejas banjir yang memerlukan Dato' Seri Ismail Sabri berkata, Bank Simpanan Nasional (BSN) dengan dana keseluruhan RM100 juta telah menawarkan pembiayaan sehingga RM10,000 pada kadar 0 peratus dengan tempoh bayaran balik sehingga 3.5 tahun termasuk moratorium bayaran balik selama enam bulan.

"Bagi memastikan bantuan yang menyeluruh disamping bantuan tunai, Kerajaan juga akan menyediakan bantuan pembaikan rumah dan kenderaan peribadi serta bantuan keperluan asas kepada semua penduduk terjejas banjir".


Lebih 60 hingga 70 peratus sampah dilupus dan dibawa keluar dari kawasan terlibat banjir

KUALA LUMPUR, 29 Disember - Lebih 60 hingga 70 peratus sampah berjaya dilupuskan dan dibawa keluar dari kawasan terlibat banjir.8 Pihak Berkuasa Tempatan (PBT) terlibat iaitu di Klang, Shah Alam, Subang Jaya, Kajang, Sepang, Kuala Selangor, Kuala Langat dan Petaling Jaya.Menurut Pengarah Urusan KDEB Waste Management Ramli Mohd Tahir, setakat ini hampir 500 unit tong Roll On Roll (RORO) digunakan terutama di Selangor yang teruk terjejas banjir.Selain itu lebih 1,500 tenaga kerja diperlukan bagi kerja-kerja pembersihan dan dijangka selesai minggu hadapan."kita dah tengok dan kita memang sudah deploy hampir 500 unit roro kdb 7.5 tan untuk dibawa masuk daripada lori kita sendiri. Daripada luar kawasan untuk kita bantu. dan untuk kita angkat sampah-sampah yang kita keluarkan dari lorong ke lorong, rumah ke rumah dan kita tempatkan hantar di pusat-pusat transit sementara. Kemudian kita bawa masuk lebih kurang 60 lori roro dengan 10 tan 20 tan dan 40 tan dan kita sewa lori di luar untuk kita bawa sampah-sampah ini daripada jalan besar dan jalan uatama" Katanya kepada RTM dalam satu sidang video.Tambahnya, kerjasama pelbagai pihak amat dialu-alukan bagi memastikan usaha pembersihan sampah dapat dilaksanakan secara tersusun.


ATM sedia buka semula Hospital Medan

29 DISEMBER, George Town - Angkatan Tentera Malaysia (ATM) bersedia membuka semula Hospital Medan sekiranya perlu mengikut keadaan semasa susulan terdapat kes jangkitan baharu COVID-19 berkaitan virus Omicron.  Panglima 2 Divisyen Mejar Jeneral Datuk Muhammad Huzaimi Sabri berkata, setakat ini pihaknya belum terima sebarang arahan berhubung perkara itu. "Saya secara peribadi berdasarkan pengalaman yang telah kami lalui sekiranya diarahkan oleh pihak atasan untuk kita melaksanakan kembali operasi Medan kita bersedia laksanakannya," katanya. di sini.Beliau ditemui pemberita selepas majlis Penutupan Hospital-hospital Medan ATM Pulau Pinang di Hospital Pulau Pinang (HPP). Hospital Medan di HPP dan Unit Rawatan Rapi (ICU ) Hospital Medan ATM Kepala Batas, antara hospital Medan terakhir di Malaysia yang ditutup.  Seramai 499 pesakit dirawat di Hospital Medan HPP sepanjang 97 hari beroperasi.  Manakala 421 pesakit COVID-19 dirawat di ICU Hospital Medan Kepala Batas.


237 keluarga terjejas banjir di daerah Gombak terima bantuan RM1,000

GOMBAK, 29 Disember - Seramai 237 keluarga terjejas banjir baru-baru ini menarik nafas lega apabila menerima Bantuan Wang Ihsan, BWI RM1,000 bagi setiap Ketua Isi Rumah (KRI).

Ahli Parlimen Gombak Datuk Seri Mohamed Azmin Ali berkata, pihaknya memohon kira-kira RM5 juta untuk agihan di kawasan parlimen tersebut."Hari ini kita menyampaikan sedikit bantuan seperti diumumkan Yang Berhormat Perdana Menteri sejumlah RM1,000 bagi setiap ketua isi rumah. Dan untuk daerah Gombak kita telah mengemukakan permohonan sejumlah hampir RM5 juta untuk tujuan sama dan saya percaya usaha-usaha ini sedang berjalan untuk memastikan program pembersihan dan pemulihan akibat banjir dapat dijalankan seberapa segera yang boleh", katanya ketika ditemui media semasa menyampaikan Bantuan Wang Ihsan kepada penduduk terjejas banjir di daerah Gombak.Tambahnya, sehingga hari ini Kerajaan Persekutuan telah menyalurkan RM34 juta kepada 34,000 buah keluarga di beberapa buah negeri terlibat.Manakala sejumlah RM200 juta turut disediakan bagi pembaikan rumah dan infrastruktur awam yang rosak akibat ditenggelami air.


Sumbangan RM10,000 kepada waris meninggal dunia akibat banjir disegerakan

PASIR MAS, 29 Disember - Bantuan Wang Ihsan (BWI) berjumlah RM10,000 untuk waris mangsa bencana banjir yang meninggal dunia akan disegerakan selepas semua proses permohonan lengkap.Timbalan Menteri Pembangunan Wanita, Keluarga dan Masyarakat Datuk Siti Zailah Yusoff berkata, waris mangsa banjir boleh mengemukakan permohonan bantuan kepada penghulu atau pegawai daerah yang terdekat."Selain menyediakan BWI bernilai RM1,000 kepada Ketua Isi Rumah (KIR), kerajaan juga memperuntukkan RM10,000 kepada waris mangsa banjir yang sudah dikenal pasti meninggal dunia berpunca akibat banjir selepas mendapat pengesahan doktor dan ketua kampung."Bantuan ini sudah pun tersedia ada, cuma pihak kita perlu mengenal pasti penerima layak atau tidak layak, bantuan akan diberikan segera selepas selesai proses pengesahan menerusi pengagihan fasa pertama dan kedua," katanyaBeliau berkata demikian kepada pemberita selepas majlis agihan BWI kepada 170 penerima daripada 700 mangsa banjir dalam Daerah Rantau Panjang di Sekolah Kebangsaan Gual Tinggi di Rantau Panjang, di sini hari ini.-BERNAMA


307 Ketua Keluarga terjejas banjir terima wang ihsan RM1,000

DUNGUN, 29 Disember - Angkatan Pertahanan Awam (APM) Terengganu mengagihkan sumbangan wang ihsan kepada 307 ketua keluarga yang terjejas banjir baru-baru ini.Mereka, masing-masing menerima sumbangan wang tunai RM1,000 untuk seisi keluarga. Pengarah APM Negeri Terengganu Leftenan Kolenal Pertahanan Awam Mohd Rosman Abdullah berkata, keseluruhan agihan sumbangan dijangka selesai esok."Kalau nak ikut pecahan semalam, kita dah selesai mengagihkan di Besut seramai 4 keluarga. Hari ini kita buat di Setiu seramai 100 keluarga dan di Kuala Nerus pun kita buat hari ini, seramai 50 keluarga dan inshaallah esok di kemaman seramai 55 keluarga, dan satu lagi di Kuala Terengganu seramai sembilan keluarga" katanya ketika hadir meninjau pengagihan sumbangan wang ihsan di perkarangan Dewan Orang Ramai, Kampung Pasir Raja, di sini.Daerah Dungun mencatatkan jumlah sumbangan penerima tertinggi iaitu seramai 119 orang ketua keluarga.Sebahagian besar terdiri penduduk Kampung Pasir Raja dan Kampung Shukor yang terletak di bahagian hulu daerah berkenaan.  Diikuti daerah Setiu 100 penerima dan Kemaman, 55 penerima.  Manakala seramai 20 penerima di Kuala Besut serta Kuala Terengganu dan Besut, masing-masing Sembilan dan Empat penerima.


Air termenung di Kampung Lanchang, Merlimau punca banjir belum surut

MERLIMAU, 29 Disember - Keadaan air termenung terutama di Kampung Lanchang, Merlimau, Melaka menyebabkan banjir di kawasan berkenaan masih belum surut.

Menurut Pengarah Jabatan Bomba dan Penyelamat Malaysia (JBPM) Melaka, Abu Bakar Katain, paras air sungai yang masih tinggi menyukarkan kerja-kerja mengepam air. Beliau berkata, tujuh rumah terlibat di kawasan berkenaan.  "Kita sebenarnya cuba nak pam air tapi situasi tidak mengizinkan sebab paras air sungai masih tinggi, proses itu kita akan tengok dalam masa sehari atau dua hari pam air di sungai yang memungkinkan kita mengepam air bertakung di kawasan ini, tetapi bergantung kepada situasi sebab kalau kita pam sekarang pun akan masuk balik jadi tidak memberi apa-apa impak yang besar kepada proses pam air," ujar Abu Bakar pada Program Skuad Sukarelawan Pasca Banjir di Kampung Lanchang, disiniProgram tersebut turut disertai pelbagai agensi antaranya Angkatan Pertahanan Awam (APM), Majlis Gabungan Belia Daerah Jasin serta Pusat Kebajikan Bakti Kasih Melaka.


APMM Perlis tahan tiga nelayan tangkap siput secara haram

KUALA PERLIS, 29 Disember - Agensi Penguatkuasaan Maritim Malaysia (APMM) , Zon Maritim Kuala Perlis menahan sebuah bot nelayan kelas A di kedudukan 3.24 batu nautika barat Kuala Perlis sekitar 12.50 tengah malam tadi.  Bot berkenaan disyaki menjalankan aktiviti perikanan dengan menggunakan peralatan yang dilarang.  Pengarah Zon Maritim Kuala Perlis, Komander Maritim Mohd Shafie Paing dalam kenyataannya memaklumkan, bot tersebut dikendalikan tiga kru termasuk tekong yang kesemuanya warga tempatan berumur antara 16 hingga 45 tahun.  Ekoran penahanan tersebut, APMM merampas satu set sangkar besi iaitu tangguk siput yang dianggarkan bernilai RM2,000 dan hasil laut jenis siput retak seribu seberat 300 kilogram bernilai RM600.  "Kes disiasat di bawah Seksyen 11 (3) (a) Akta Perikanan 1985, " kata Mohd Shafie, disini Aktiviti penangkapan siput di perairan Kuala Perlis merupakan satu kesalahan kerana Jabatan Perikanan Perlis tidak mengeluarkan lesen bagi aktiviti penangkapan siput.


Penggantian secara percuma surat perakuan nikah, cerai, rujuk yang musnah akibat banjir di Pahang

TEMERLOH, 29 Disember - Jabatan Agama Islam Pahang akan membantu penduduk terjejas akibat banjir di negeri itu untuk mendapatkan semula dokumen dan surat perakuan pernikahan, penceraian dan rujuk. Menteri Besar Pahang, Datuk Seri Wan Rosdy Wan Ismail berkata, RM200 ribu diperuntuk bagi menggantikan dokumen berkenaan secara percuma.  Jelas beliau keluarga yang ingin mendapatkan penggantian dokumen tersebut boleh berurusan di 14 Pejabat Agama Islam Daerah bermula Isnin depan hingga 28 Februari. "Melaksanakan program penggantian semula sijil nikah , cerai dan rujuk yang musnah akibat banjir secara percuma yang dianggarkan melibatkan 10,000 keluarga Islam, kerajaan memperuntukkan lebih kurang RM200 ribu bagi tujuan tersebut. Proses pencarian secara percuma bermula 3 Januari sehingga 28 Februari 2022," kata Datuk Seri Wan Rosdy dalam sidang media, di sini.Permohonan penggantian boleh dilakukan dalam tempoh dua bulan di pejabat agama setiap daerah, tanpa perlu membuat janji temu.


7,273 penduduk terjejas banjir di Pahang

KUANTAN, 29 Disember - Penduduk terjejas banjir di Pahang berjumlah 7,273 orang melibatkan 2,173 keluarga setakat 12 tengah hari. Jumlah itu menunjukkan penurunan berbanding 8,730 orang daripada 2,300 buah keluarga, setakat 11 malam semalam.  Menurut InfoBencana Jabatan Kebajikan Masyarakat (JKM), mereka berada di 62 buah Pusat Pemindahan Sementara (PPS) di Kuantan, Pekan, Maran, Temerloh dan Bentong.  Sementara itu, PPS terakhir yang di buka di Bera telah ditutup 9 pagi tadi setelah kesemua penduduk terjejas yang ditempatkan di PPS itu dibenarkan pulang ke rumah masing-masing..


Lebih 700 keluarga di Kuala Lumpur sudah terima Bantuan Wang Ihsan, BWI

KUALA LUMPUR, 29 Disember - Setakat hari ini, lebih 700 buah keluarga yang terkesan dengan bencana di sekitar Wilayah Persekutuan Kuala Lumpur menerima Bantuan Wang Ihsan (BWI) RM1,000 setiap keluarga.Menteri Wilayah Persekutuan, Datuk Seri Shahidan Kassim berkata Kuala Lumpur merekodkan kira-kira 1,775 buah keluarga mendaftar sebagai Ketua Isi Rumah yang terjejas bencana, sama ada banjir, tanah runtuh dan kebakaran.Katanya, Yayasan Wilayah Persekutuan turut memberi sumbangan tambahan sebanyak RM300 untuk setiap keluarga."Ada lagi sumbangan daripada beberapa ngo yang mereka akan bagi dari masa ke masa. mereka sudah maklumkan jumlahnya dan mereka akan dapat jumlah tertentu untuk meneruskan kehidupan. Dalam masa sama kerajaan suruh kita banci jumlah kerosakan termasuk mereka yang hilang rumah" jelas Shahidan yang turun padang menghulurkan sumbangan BWI di Kg. Pasir Baru, Petaling Jaya Kuala Lumpur.Sementara itu bagi salah seorang penerima Fatimah Sarunan yang rumahnya dinaiki air sehingga ke paras leher berkata, bantuan BWI itu akan digunakan untuk membeli barangan keperluan niaga."Acik akan utamakan beli barang-barang untuk berniaga seperti dapur, periuk nasi, pengisar makanan terima kasih kepada kerajaan, kata peniaga nasi lemak itu sambil menjelaskan kedainya tidak terjejas banjir."Kebanyakan barangan rumah habis musnah dan tak boleh digunakan, bantuan akan digunakan untuk membeli barangan kelengkapan rumah yang sudah rosak, terima kasih, jelas Nurain Fatin R. Yasin, penduduk di Kg Pasir yang turut kehilangan sebuah motosikal akibat banjir baru-baru ini.Terdahulu, Shahidan turut mengumumkan keahlian Majlis Perwakilan Penduduk Wilayah Persekutuan (MPPWP) akan dipanjangkan sehingga 30 Jun tahun depan.Ini susulan peranan aktif MPPWP membantu kerajaan serta masyarakat sepanjang bencana.


BAHIS pastikan rumah penduduk terjejas banjir dibersihkan hingga selesai

HULU LANGAT, 29 Disember - Program Bantu Hingga Selesai (BAHIS) oleh Kementerian Komunikasi dan Multimedia, KKMM memulakan misi bantuan pasca banjir pagi tadi.Program yang diinspirasikan oleh Menteri Tan Sri Annuar Musa itu menggunakan pendekatan berbeza dengan memastikan bantuan diberikan sehingga penduduk boleh menetap di kediaman masing-masing dengan selesa."Pendekatan ini sedikit berbeza, kita elak program bantuan bersifat "touch n go" tetapi lebih kepada program-program berbentuk menyelesaikan sehingga mereka dapat kembali menginap di kediaman masing-masing", menurut Ketua Penyelaras Op BAHIS Sg. Lui, Datuk Budiman Mohd Zohd ketika ditemui pemberita pada program berkenaan di Sekolah Kebangsaan Sungai Lui di sini.Bekas Ahli Parlimen Sungai Besar itu menambah, fokus bantuan hari ini tertumpu di tiga kawasan iaitu Bukit Changgang, Taman Sri Muda dan Kampung Batu 20 Sg.Lui, Hulu Langat. "Kita anggarkan lebih daripada 200 sukarelawan akan berkampung di kawasan ini bermula hari ini sehinggalah hari Sabtu dan Ahad, bermula dengan bantuan menyelesaikan masalah setiap rumah setakat kemampuan kita. Kami turut dibantu penduduk setempat, orang kampung selain sukarelawan, katanya. Sebelum ini, Annuar yang mengumumkan program itu berkata sasaran 500 rumah akan dibersihkan dengan penglibatan lebih 1,000 sukarelawan terdiri daripada pegawai kementerian dan agensi KKMM, artis, selebriti tanah air, persatuan industri kreatif serta media.


JPS ramal banjir di Kelantan, Terengganu, Pahang dan Johor

KUALA LUMPUR, 29 Disember - Susulan amaran hujan berterusan waspada oleh Jabatan Meteorologi, Jabatan Pengairan dan Saliran (JPS) meramalkan banjir akan berlaku di beberapa negeri iaitu Kelantan, Terengganu, Pahang dan Johor Di Kelantan amaran tersebut bermula 31 Disember 2021 mulai 8 malam di Lembangan Sungai Kelantan melibatkan daerah Gua Musang, Kuala Krai, Jeli, Tanah Merah dan Machang,Lembangan Sungai Golok melibatkan daerah Tanah Merah (Jenob) dan Pasir Mas (Rantau Panjang) serta kawasan sekitar yang berisiko banjir.Di Terengganu ia dijangka bermula 31 Disember, mulai 8 malam di Lembangan Sungai Besut melibatkan daerah Besut dan Lembangan Sungai Terengganu melibatkan kawasan sekitar yang berisiko banjirDi Pahang bermula 1 Januari 2022 mulai 8 pagi di Lembangan Sungai Pahang melibatkan daerah Maran, Temerloh dan Jerantut;Lembangan Sungai Kuantan melibatkan Kuantan (Sungai Lembing).Lembangan Sungai Rompin pula melibatkan daerah Rompin serta kawasan sekitarnya yang berisiko banjir.Di Johor bermula 1 Januari mulai 8 malam di Lembangan Sungai Mersing melibatkan daerah Mersing serta kawasan sekitarnya yang berisiko banjir.Penduduk terutama di kawasan yang dijangka banjir diminta berwaspada dan peka dengan arahan pihak berkuasa. Sebarang maklumat dan amaran semasa boleh diperoleh dengan melayari laman sesawang publicinfobanjir.water.gov.my, facebook: PublicInfoBanjir dan twitter @JPS_InfoBanjir.


Agrobank, PPK Hulu Langat sertai misi bantuan banjir

HULU LANGAT, 29 Disember - Agrobank bersama Pertubuhan Peladang Kawasan (PPK) Hulu Langat giat melaksanakan misi bantuan banjir bagi membantu penduduk yang terjejas di daerah itu.Ketua Pegawai Pembangunan Agrobank, Aminuddin Amenon memaklumkan, ia antara inisiatif bank tersebut meringankan beban masyarakat.Agrobank sebelum ini mengumumkan pelan bantuan banjir merangkumi tawaran moratorium sehingga enam bulan dan penjadualan semula pembiayaan.Ini terutama bagi pelanggan yang hilang punca pendapatan atau projek mereka musnah akibat banjir."Penstrukturan semula pembiayaan bertujuan meringankan bebanan yang ditanggung. Pada masa yang sama bagi pelanggan Agrobank kami buat tawaran pengecualian caj secara percuma", kata Aminuddin dalam sidang media, di sini.Setakat ini, seramai 50 pelanggan Agrobank dikenalpasti terjejas akibat banjir di Hulu Langat.


Sukarelawan AADK Perlis sertai misi bantuan pascabanjir

BERA, 29 Disember - Seramai 70 sukarelawan Agensi Antidadah Kebangsaan (AADK) Perlis menyertai misi bantuan pascabanjir ke Bera, Pahang.Misi ini turut mendapat kerjasama Pusat Pemulihan Penagihan Narkotik (PUSPEN) Bukit Chabang, Pertubuhan IKRAM Malaysia (IKRAM), Sukarelawan Skuad Antidadah AADK Bera, Skuad Sayang dan Sukarelawan Parlimen Bera.Pengarah AADK Perlis, Khairul Anwar Ahmad dalam kenyataannya memaklumkan, misi kali ini bagi membersihkan kawasan Sekolah Kebangsaan Durian Tawar, Sekolah Kebangsaan Bukit Rok dan Sekolah Menengah Kebangsaan Mengkarak."Selain membersihkan kawasan sekolah yang terlibat, turut diserahkan pelbagai barangan bantuan kepada penduduk terjejas yang disumbangkan oleh orang awam dan IKRAM Perlis kepada Pejabat Parlimen Bera yang diwakili Pegawai Khas Ahli Parlimen Bera, Datuk Sabariah Saidan."Pihak AADK sentiasa komited untuk membantu dan memastikan kesejahteraan masyarakat dalam apa jua keadaan termasuk ketika menghadapi bencana dan kecemasan," menurut kenyataan itu.


BANJIR PAHANG : 7,541 penduduk masih berada di 73 PPS

KUANTAN, 29 Disember - Seramai 7,541 penduduk terjejas akibat banjir daripada 2,249 keluarga masih berada di 73 pusat pemindahan sementara (PPS) di enam daerah di Pahang setakat 10 pagi tadi.Jumlah itu menunjukkan penurunan berbanding 11, 243 orang daripada 3,683 keluarga di 80 PPS semalam.Temerloh merekodkan penduduk terjejas paling ramai diikuti Bentong, Pekan , Maran , Bera dan Kuantan .10 jalan ditutup termasuk Jalan Kuantan-Segamat, Jalan Pela-Belimbing di Pekan, Jalan Southern Loop, Bentong dan Jalan Kuala Lipis- Jerantut.20 kes kematian akibat banjir direkodkan di Pahang setakat ini dengan 11 di Bentong, empat di Temerloh, masing-masing dua di Kuantan dan Raub serta satu di Pekan.Dua sungai, masing-masing satu di Sungai Dong, Kampung Peruas, Raub dan Sungai Kundang, Maran merekodkan aras air peringkat waspada.


Prihatin kesan emosi, psikologi penduduk terjejas banjir - Pakar

KUALA LUMPUR, 29 Disember - Bencana banjir yang berlaku di lapan buah negeri termasuk Selangor dan beberapa daerah di Pahang serta Negeri Sembilan baru-baru ini sudah tentu memberi kesan mendalam kepada kebanyakan penduduk yang terlibat, termasuk dari aspek psikologi.Tragedi yang mengakibatkan kemusnahan besar harta benda dan setakat ini meragut 48 nyawa, membuatkan ada penduduk terjejas masih berada dalam keadaan terkejut, trauma selain mengalami gangguan emosi dan mental. Menurut Pakar Perunding Psikiatri & Pengarah Pusat Kecemerlangan Klinikal MSU, Profesor Dr Muhammad Najib Mohamad Alwi, reaksi psikologi kepada musibah di luar jangkaan ini amat bergantung kepada tahap ketegaran psikologi individu.Beliau berkata, terdapat mereka yang terlibat mengalami kemusnahan harta benda dan kehilangan ahli keluarga namun masih mampu kekal tenang dan fokus untuk meneruskan kehidupan, membaik pulih keadaan rumah, kenderaan dan sebagainya.Sebaliknya, terdapat juga individu yang dari segi perbandingannya, cabaran yang dihadapi agak sederhana sebagai contoh tersadai di tepi jalan untuk beberapa jam, namun mengalami tekanan sehingga tahap berputus asa.“Antara faktor yang menentukan reaksi psikologi seseorang terhadap kejadian bencana seumpama ini termasuklah pengalaman silam berhadapan bencana, keberkesanan diri untuk menghadapi tekanan, pihak yang wajar dipertanggungjawabkan dan kesiapsiagaan menghadapi bencana.“Mereka yang pernah menghadapi bencana yang hampir serupa mungkin lebih terkesan dan mendapat reaksi tekanan teruk kerana kejadian itu mengingatkan mereka akan penderitaan dan kesusahan yang dialami semasa bencana terdahulu, atau mungkin juga mereka menjadi lebih tenang dan tabah kerana telah lali dengan dugaan sebegini," katanya kepada Bernama.Mengulas lanjut, Dr Muhammad Najib berkata, persepsi siapa yang wajar dipersalahkan memainkan peranan penting dalam menentukan kesan psikologi akibat bencana.Ujar beliau, mengikut kajian reaksi psikologi terhadap bencana, kejadian yang dilihat berpunca daripada faktor alam sekitar secara relatifnya lebih mudah diterima oleh penduduk terjejas berbanding bencana yang dilihat sebagai disengajakan atau disebabkan kesalahan pihak tertentu - BERNAMA


12,916 penduduk masih berlindung di 103 PPS

KUALA LUMPUR, 29 Disember - Seramai 12,916 penduduk daripada 3,864 keluarga masih ditempatkan 103 pusat Permindahan Sementara (PPS) di lima negeri, setakat 8:00 pagi tadi.Menurut Infobencana Jabatan Kebajikan Masyarakat, Pahang mencatat jumlah tertinggi dengan 7,614 daripada 2,270 keluarga berada di 73 PPSManakala di Selangor, 5,186 daripada 1,559 keluarga berlindung di 26 PPS.Di Kelantan 54 penduduk termasuk 19 kanak-kanak ditempatkan di sebuah pusat pemindahan sementara iaitu di Sekolah Kebangsaan Tok Deh, Rantau Panjang.Di Negeri Sembilan , seramai 36 penduduk daripada 12 keluarga masih berada di dua PPS. Tujuh daripada mereka di tempatkan di Sekolah Menengah Kebangsaan Triang Hilir dan 29 lagi di PPS Dewan Orang Ramai Kampung Puom, Jelebu.Di Melaka pula 26 penduduk daripada 8 keluarga yang terjejas akibat banjir ditempatkan di Sekolah Kebangsaan Parit Penghulu, Sungai Rambai.Sementara itu di Pahang, paras air Sungai Kundang di Jambatan Sungai Kundang, Maran dan Sungai Dong di Kampung Peruas, Raub berada pada peringkat waspada.Amaran peringkat waspada juga di Stesen Tapak Pengujian WPKL PRAB F2, Kuala Lumpur, dan di Sungai Melaka di Batu Hampar, Melaka Tengah.Paras air Sungai Kesang di Telok Rimba, Tangkak, Johor juga berada pada peringkat waspada.


KPKT menerajui misi pembersihan pasca banjir tanpa sebarang bayaran tip

PUTRAJAYA, 28 DISEMBER - Kementerian Perumahan dan Kerajaan Tempatan (KPKT) menerajui usaha bersepadu pelbagai agensi bagi misi pembersihan pasca banjir.Menurut Ketua Setiausaha KPKT, Datuk M Noor Azman Taib, usaha ini bagi mengelakkan kekalutan dan memastikan penyelarasan aset-aset pembersihan secara optima tanpa sebarang bayaran. Justeru bagi mempercepatkan pembersihan sampah, sebanyak 10 stesen pemindahan sementara dikenal pasti di Shah Alam, Subang, Kajang dan Sepang bagi operasi pembersihan. 10 stesen pemindahan sementara yang dikenal pasti adalah :- Majlis Bandaraya Shah Alam (TS Seksyen 21, TS Kg Lombong, TS Seksyen 25), Majlis Perbandaran Kajang (TS Sg Lui, TS Batu 14 Hulu Langat, TS Reserve Kubor, Nanding), Majlis Perbandaran Sepang (TS Taman Emas Dengkil, TS Taman Lestari Mewah, Jenderam, TS Business Park, Bandar Baru Salak Tinggi) dan Majlis Bandaraya Subang Jaya (TS Bukit Lanchong)."Bagi memudahkan penduduk serta NGO yang turut sama dalam operasi pembersihan dapat membuang sisa pepejal, peralatan serta perabot yang rosak tanpa sebarang bayaran tip (tipping fee) di tapak tersebut," katanya melalui kenyataan media. "KPKT melalui agensinya Perbadanan Pengurusan Sisa Pepejal dan Pembersihan Awam (SWCorp) telah diarahkan untuk memastikan kerjasama pelbagai pihak termasuk mekanisme pengurusan aset diuruskan segera. "Satu gerakan bersepadu penyelarasan tong sampah besar atau tong roro dari pelbagai agensi akan dilaksanakan. "Ini penting bagi memastikan usaha pembersihan sampah dapat dilaksanakan secara tersusun serta pengurusan tong roro dapat dimaksimumkan," katanya. Tambahnya lagi anggaran kos peruntukan adalah sebanyak RM17.2 juta. "KPKT membuat anggaran kos peruntukan terkini dengan mengambil kira dalam menghadapi gelombang kedua bagi tujuan perkhidmatan kutipan, pembersihan dan pelupusan sisa banjir di beberapa buah negeri yang terlibat," katanya.


Long Tiger akhirnya dicekup polis

SUNGAI PETANI, 28 Disember - Long Tiger atau nama sebenarnya Abdul Hamim Abdul Hamid yang meloloskan diri dari lokap Mahkamah Majistret Tangkak, Johor pada 15 Disember lalu berjaya diberkas di Sungai Petani Kedah.Ketua Polis Negara, Tan Sri Acryl Sani Abdullah Sani mengesahkan, suspek, 33 tahun ditahan oleh sepasukan polis dari Bukit Aman dan Ibu Pejabat Polis Kontinjen IPK Johor.Pihak polis kini sedang mengesan beberapa individu yang dipercayai membantu Long Tiger menyembunyikan diri selepas melarikan diri dari Johor. Long Tiger melarikan diri dari lokap mahkamah itu pada 15 Disember lalu dipercayai meloloskan diri melalui pintu utama mahkamah pada 11.55 pagi sebelum perbicaraan kes di bawah Seksyen 388 Kanun Keseksaan bermula.


5,000 penjawat awam digerakkan bantu misi pascabanjir

PUTRAJAYA, 28 DISEMBER - Seramai 5,000 anggota perkhidmatan awam digerakkan bagi membantu misi pascabanjir mengikut penggiliran masing-masing.Menurut Ketua Pengarah Perkhidmatan Awam, Tan Sri Mohd Khairul Adib Abd Rahman, pegawai-pegawai yang terlibat dengan arahan mobilisasi adalah dianggap menjalankan tugas rasmi. "Inisiatif serta tanggungjawab sosial penjawat awam bersama rakyat selari dengan semangat Keluarga Malaysia," katanya menerusi satu kenyataan hari ini.Katanya lagi, berdasarkan surat edaran yang dikeluarkan oleh JPA, misi utama adalah untuk membantu rakyat yang terkesan akibat bencana banjir."Selaras dengan keputusan tersebut, kementerian akan menentukan dan mengarahkan pegawai di agensi masing-masing untuk membantu melaksanakan tugas-tugas pasca banjir berdasarkan kawasan yang telah ditetapkan.“Arahan ini berkuat kuasa serta-merta,“ katanya.Hari ini, Ketua Setiausaha Negara, Tan Sri Mohd Zuki Ali memberi cuti khas kepada penjawat awam yang terlibat sebagai sukarelawan pascabanjir.Tambah Tan Sri Mohd Khairul, gerak kerja membantu mangsa-mangsa banjir di lapangan dilaksanakan di peringkat kementerian, jabatan atau agensi di beberapa kawasan yang terjejas.Katanya, usaha kali ini lebih memfokuskan kepada penumpuan yang lebih menyeluruh dan bersasar serta ia digerakkan oleh Pejabat-pejabat Daerah bagi memastikan mereka yang terlibat dapat diberikan bantuan pascabanjir dari aspek bantuan pembersihan rumah."Inisiatif yang dilaksanakan ini tidak akan menjejaskan perkhidmatan sedia ada di kementerian, jabatan atau agensi," katanya.


UNIMAP perkasa bantuan kepada penduduk terjejas banjir

TEMERLOH, 28 Disember- Selepas menghantar seramai 70 sukarelawan ke Lembah Klang bagi membantu mangsa banjir khususnya dikalangan pelajar Universiti Malaysia Perlis (UniMAP), misi bantuan banjir kini digerakkan ke Pahang.  Menurut Timbalan Naib Canselor Hal Ehwal Pelajar dan Alumni UniMAP, Profesor Dr Mohd Fo'ad Sakdan, misi kali ini lebih besar dengan melibatkan seramai 600 pelajar dan kakitangan.  "Mereka terdiri daripada sukarelawan dari badan beruniform terutamanya PALAPES, Kor Suksis dan sukarelawan lain yang akan turut membantu dalam pemulihan pasca banjir di Pahang," "Buat permulaan seramai 150 sukarelawan telah digerakkan ke Temerloh menggunakan tiga buah bas dan tiga buah van, membawa pelbagai barangan keperluan serta jaket keselamatan," jelasnya kepada pemberita. Dengan kekuatan ahli badan beruniform berkenaan, Misi Op Pasca Banjir di Pahang dijangka melibatkan 6 fasa bantuan secara berperingkat.  Misi yang diketuai Profesor Dr Mohd Foad itu turut disertai kakitangan UniMAP yang mempunyai pelbagai kepakaran termasuklah perubatan, teknikal dan pembangunan serta khidmat sokongan psikologi dan kaunseling.


Kaedah pam air banjir JPS berjalan lancar

KUALA LUMPUR, 29 Disember- Kaedah pengepaman air banjir dilaksana Jabatan Pengairan Saliran (JPS) di Taman Seri Muda, Klang berjalan lancar sebelum surut sepenuhnya pada 23 Disember 2021.Ketua Pengarah JPS, Datuk Nor Hisham Mohd Ghazali berkata, kerja-kerja pengepaman air banjir melalui aset infrastruktur JPS dilakukan bermula 17 Disember di pintu air"Tindakan dan langkah mitigasi banjir itu bagi mengatasi masalah air genang, selain menghalang kemasukan air Sungai Klang ke saliran utama Taman Sri Muda, kesan air laut pasang tinggi,""Empat unit pam bergerak digunakan dengan jumlah kapasiti 960 liter per saat, serta tambahan empat unit pam bergerak turut membantu menurunkan aras banjir di Taman Seri Muda," jelasnya dalam satu kenyataan, hari ini.Tambahnya, bagi operasi pam kekal, pencawang elektrik TNB yang tenggelam semasa banjir menyebabkan empat unit pam berkapasiti dua ribu liter per saat, dihenti tugas akibat ketiadaan bekalan elektrik. "Ketika kejadian, sistem perparitan tidak dapat menampung jumlah air yang tinggi dari kawasan sekitar,""Sistem rumah pam menggunakan generator bergerak dibekalkan TNB juga berjaya mempercepat banjir surut dan aras kolam takungan banjir kembali normal."


Hampir 1,000 tan sampah pepejal dikumpulkan dan dilupuskan oleh SWCorp melibatkan kawasan yang dilanda banjir

KLANG, 28 Disember - Hampir 1,000 tan sampah pepejal dikumpul dan dilupuskan oleh Perbadanan Pengurusan Sisa Pepejal dan Pembersihan Awam (SWCorp) melibatkan kawasan dilanda banjir sekitar Selangor.

Ia merangkumi kawasan Hulu Langat, Dengkil, Meru dan Papar, Klang.Pengarah Bahagian Penguatkuasaan dan Kawal Selia SWCorp, Zaidi Tuah berkata Operasi Pembersihan Pasca Banjir yang memasuki hari ketujuh, turut akan diteruskan ke negeri-negeri yang terjejas banjir ."Bantuan ini kita akan gerakkan lagi terutama di negeri Pahang, Negeri Sembilan dan juga negeri Melaka yang terkesan, pihak SWCorp menambah lagi jentera mengangkut sampah supaya mangsa yang terkesan dapat menjalani kehidupan seperti biasa", kata Zaidi selepas Operasi Pembersihan Pascabanjir oleh Perbadanan Pengurusan Sisa Pepejal dan Pembersihan (SWCorp) di Taman Cempakasari Fasa 3, disini.Menurutnya, operasi pembersihan ini melibatkan tiga syarikat konsensi iaitu SWM Environment Sdn Bhd, Alam Flora Sdn Bhd dan Environment Idaman Sdn Bhd."Sekarang ini kita gerakkan 130 jentera dengan kekuatan lebuh kurang dalam 200 pekerja untuk sepanjang pascabanjir ini", katanya.


Lebih 6,700 tan metrik barangan kelengkapan rumah yang rosak akibat banjir di Pahang dikutip

KUANTAN. 28 Disember - Sebanyak 6,785.3 tan metrik sampah yang terdiri daripada barangan kelengkapan rumah yang rosak akibat banjir di Pahang telah dikutip setakat ini.  Tiga daerah paling banyak kutipan sampah banjir iaitu di Kuantan, Temerloh dan Bentong.

Menurut Pengarah Perbadanan Pengurusan Sisa Pepejal dan Pembersihan Awam (SWCORP) Negeri Pahang, Sharudin Hamid, jumlah sampah banjir tersebut dijangka meningkat sehingga melebihi 10,000 tan metrik setelah semua kerja pembersihan siap.  Bagi mempercepatkan kerja kerja pembersihan, sebanyak 14 tapak transit telah diwujudkan di seluruh Pahang dengan persetujuan PBT PBT yang membenarkan tapak transit diwujudkan di kawasan berhampiran perumahan.  Tapak transit ialah kawasan pengumpulan sementara sampah-sampah dari taman-taman perumahan yang dibuang akibat banjir sebelum dari lori yang lebih besar mengalihnya ke tapak pelupusan sampah sebenar.  "Dan kita menjangkakan akan banyak di Temerloh lah dan juga di Bentong sebab Bentong sekarang ini di Karak semua agak teruk dan semalam pun saya pergi Temerloh dan saya menamakan kawasan kawasan kampung kebanyakannya hampir terjejas memang teruk abis dah jadi kita menjangkakan proses itu akan berlaku kita dah menggerakkan jentera jentera kita dengan bantuan bantuan pihak PBT agensi agensi yang lain agensi kerajaan yang lain dan badan badan NGO dan juga syarikat syarikat yang besar ini terus membantu kita ucapkan terima kasih kepada mereka untuk membantu kita dari segi mempercepatkan proses proses ni supaya dia tidak mengganggu apa dari segi konsep kacau ganggu kepada penduduk", kata Sharudin, di sini

Bagi mempercepatkan proses pembersihan, SWCorp Pahang telah mengarahkan kesemua syarikat konsesi untuk menggerakkan keseluruhan aset mereka dan mengalu-alukan beberapa pihak yang telah menyumbangkan lori bersesuaian untuk membantu kerja-kerja pembersihan di seluruh Pahang.


20 syarikat di Johor sumbang bantuan bernilai RM 400,000 kepada mangsa banjir

ISKANDAR PUTERI, 28 Disember - Bagi terus meringankan beban penduduk terjejas banjir, 20 syarikat di Johor menyumbang barangan bantuan, bernilai kira-kira RM400,000 menerusi Pusat Pengumpulan Bantuan Banjir Southern Volunteers, hari ini.  Inisiatif melibatkan kerjasama Sekretariat Sukan Malaysia (SUKMA) Johor, bersama-sama Majlis Sukan Negeri.  Ketua Pegawai Eksekutif Sekretariat SUKMA Johor, On Jabar berkata, bantuan disalurkan kepada penduduk terjejas di Shah Alam dan Hulu Langat, Selangor, serta Mentakab dan Bentong di Pahang.  Beliau menyeru penduduk untuk turut sama berganding bahu menyumbang barangan keperluan kepada penduduk terjejas.  "Kita tidak meletakkan tarikh, kerana monsun timur laut ini dia sehingga bulan Februari, jadi kita menerima seberapa banyak dan kita akan menghulurkan bantuan ini secara berperingkat", kata On Jabar,di sini. Seramai 25 petugas Southern Volunters ditugaskan setiap hari bagi menjalankan misi tersebut.


Kaunselor JKM P. Pinang ke Selangor bantu pulih emosi mangsa banjir

GEORGE TOWN, 28 Disember - Khidmat kaunseling antara bantuan yang ditawarkan Jabatan Kebajikan Masyarakat (JKM) Pulau Pinang dalam misi bantuan pascabanjir di Selangor.  Tiga kaunselor dihantar bagi membantu memulihkan emosi mangsa yang mengalami trauma akibat bencana itu. Pengarah JKM negeri, Zakaria Taib berkata, perkhidmatan itu bagi menaikkan semula semangat mereka yang kehilangan harta benda atau insan tersayang."Kita juga membantu mereka daripada segi psikologi dan kaunseling, terutamanya kepada mangsa dan juga anak-anak mangsa yang mungkin trauma dengan keadaan tersebut, jadi tim kaunseling ini telah pun kita hantar pada minggu lepas, selain bantuan tenaga kerja untuk membersihkan rumah", jelas Zakaria selepas membuat pelepasan misi bantuan banjir JKM Pulau Pinang ke Selangor pagi tadi. Antara barangan yang akan disumbangkan seperti barangan penjagaan diri, kain selimut dan makanan. Sejak minggu lepas, 20 kakitangan JKM telah digerakkan ke Selangor bagi membantu penduduk terjejas banjir.


Memandu dalam pengaruh alkohol, penyelia syarikat mengaku tidak bersalah

AYER KEROH, 28 Disember - Seorang penyelia syarikat hiasan dalaman mengaku tidak bersalah di Mahkamah Majistret disini atas tuduhan memandu dalam keadaan mabuk hingga menyebabkan kemalangan maut akhir bulan lalu.  Tertuduh, Lee Han Wee, 42 tahun membuat pengakuan itu selepas kertas pertuduhan dibacakan jurubahasa mahkamah di hadapan Majistret Azureen Sahira Sauffee Apandi.  Berdasarkan kertas pertuduhan, lelaki itu didakwa memandu bawah pengaruh alkohol sehingga menyebabkan kemalangan dan kematian seorang lelaki, Abdul Rahim Mohamad, 53 tahun.  Kemalangan berlaku di Jalan Limbongan, Klebang 12.45 pagi pada 29 November lalu.  Tertuduh didakwa mengikut Seksyen 44 (1) Akta Pengangkutan Jalan 1987 (pindaan 2020). Sabit kesalahan boleh dipenjara 15 tahun, denda RM100,000 dan hilang kelayakan memegang lesen memandu selama 10 tahun.  Kes dikendalikan oleh Timbalan Pendakwa Raya, Ahmad Sazali Omar manakala tertuduh diwakili Peguam Wan Nurul Nurain Wan M.Razali.Mahkamah memerintahkan tertuduh diikat jamin sebanyak RM15,000 dengan seorang penjamin dan tertuduh membayar wang jaminan berkenaan.  27 Januari depan ditetapkan sebagai tarikh sebutan semula kes.


Buka 4 pos kawalan hadapan, JBPM Selangor ambil langkah proaktif hadapi gelombang ke-2 banjir

HULU LANGAT, 28 Disember - Jabatan Bomba dan Penyelamat Malaysia (JBPM), negeri Selangor mengambil langkah proaktif dalam menghadapi gelombang kedua banjir dengan membuka empat pos kawalan hadapan di daerah Hulu Langat. Pengarahnya, Norazam Khamis berkata lokasi pos kawalan hadapan itu di Batu 14, Sungai Serai, Sungai Lui dan Dusun Tua. "Di setiap pos yang kita sediakan ini untuk gerak cepat ini kita tempatkan 4 orang bergantung kepada keanggotaan di balai. Bagaimanapun kita letakkan sekurang-kurangnya 4 anggota untuk melaksanakan tugas pada peringkat awal sebelum pasukan bantuan tiba", kata Norazam kepada wartawan, disini.Beliau terdahulu meninjau persediaan gelombang kedua banjir di Sungai Lui, Hulu Langat.Mengulas situasi semasa paras air di Sungai Lui, paras air kembali normal, namun pemantauan tetap dilakukan secara berterusan.


BANJIR: 446 kakitangan KKMM terjejas dibantu

SHAH ALAM, 28 Disember - Kira-kira 446 kakitangan Kementerian Komunikasi dan Multimedia (KKMM) di seluruh negara, khususnya yang menetap di Selangor terjejas banjir baru-baru ini.Bagi membantu meringankan beban, Ketua Setiausaha KKMM, Datuk Seri Mohammad Mentek bersama sukarelawan yang juga petugas kementerian pagi tadi menyantuni kakitangan terjejas itu.Antara sumbangan yang dihulur adalah barangan keperluan asas termasuk makanan kering, kit penjagaan diri serta kelengkapan rumah.Penyerahan sumbangan melibatkan 10 buah rumah keluarga kakitangan KKMM di sekitar Shah Alam dan Puchong."Kementerian sentiasa prihatin akan soal kebajikan kakitangannya dan telah menggerakkan sukarelawan KKMM bagi menghulurkan bantuan segera dan diharap bantuan dapat mengurangkan beban keluarga", jelasnya kepada pemberita selepas menyampaikan bantuan pascabanjir kepada beberapa kakitangan terjejas di Shah Alam.Tambahnya, bantuan serupa turut diberikan kepada penduduk sekitar.Sementara itu, Suriyani Abd Razak, kakitangan RTM yang menetap di Shah Alam berkata, banjir baru-baru ini merosakkan hampir semua kelengkapan rumahnya."Semasa kejadian saya dan keluarga di kampung kerana ada kenduri, 4 hari selepas banjir saya baru boleh pulang ke Shah Alam dan Khamis lalu apabila dibenarkan masuk ke rumah, semua kelengkapan rumah rosak. Saya reda, namun Alhamdulillah bersyukur atas bantuan dan sokongan kawan-kawan membantu bersihkan rumah sekali. "Rumah saya dinaiki air mencecah paras siling atau kira-kira 7 ke 8 kaki. Terima kasih kepada semua yang datang menghantar bantuan kepada kami, kata Akammah G. Subramaniam.Turut sama pada program penyerahan sumbangan Pengerusi Puspanita Cawangan KKMM, Datin Sri Hairani Mohd Tajudin.


Pembersihan pascabanjir: Jalan sekitar Hulu Langat ditutup selama dua jam Isnin-Khamis

SHAH ALAM,28 Disember -Beberapa jalan sekitar daerah Hulu Langat, bakal ditutup selama dua jam pada hari Isnin hingga Khamis bagi memudahkan urusan kerja-kerja pembersihan sampah pascabanjir di Selangor.Menteri Besar, Datuk Seri Amirudin Shari berkata penutupan dari pukul 8 hingga 10 pagi, bagi melancarkan proses kutipan sampah oleh KDEB Waste Management Sendirian Berhad susulan berlaku kesesakan jalan sehingga menghalang lori syarikat tersebut menjalankan tanggungjawabnya."Setakat ini, sebanyak 13,699.55 tan sampah banjir telah dikutip melibatkan implikasi kewangan RM6.03 juta.Kerajaan negeri juga sedang meneliti kemungkinan melaksanakan perkara sama di Padang Jawa dan Taman Sri Muda di daerah Klang", Datuk Seri Amirudin memaklumkan dalam satu kenyataan.Bagaimanapun, keperluan itu bergantung kepada kesesuaian dan akan diumumkan awal sehari bagi memudahkan perancangan penduduk sekitar.


6,800 anggota agensi penyelamat di Johor diarah jalani latihan berterusan bagi hadapi kemungkinan banjir

KLUANG, 28 Disember - Kesemua 6,800 anggota di setiap agensi menyelamat Johor telah diarahkan menjalani latihan berterusan bagi menghadapi kemungkinan banjir.  EXCO Kesihatan Dan Alam Sekitar, R. Vidyananthan berkata, latihan secara kerap sangat penting untuk mengelak kelewatan semasa proses pemindahan dan bantuan di Pusat Pemindahan Sementara, PPS.  Sebanyak 280 kawasan dikenal pasti sebagai lokasi panas banjir di Johor termasuk di daerah Kluang, Kota Tinggi, Johor Bahru dan Mersing.  "Di setiap kawasan ada PPS, sekolah Dewan IPTA, di mana lebih kurang 700 PPS dikenal pasti yang boleh menempatkan 180,000 orang. Jawatankuasa Pengurusan Bencana Negeri juga kerap bermesyuarat untuk mengkoordinasi pergerakan setiap agensi ketika banjir." kata R. Vidyananthan.Ketika banjir Januari lalu, lebih tujuh ribu penduduk dipindahkan ke 72 PPS dengan lokasi paling teruk terjejas ialah di Kota Tinggi.


MAQIS rampas 10,926 kilogram makanan haiwan bernilai RM103,672

BUKIT KAYU HITAM, 28 Disember - 10,926 kilogram makanan haiwan yang cuba dibawa masuk ke negara ini melalui Kompleks Imigresen, Kastam, Kuarantin dan Keselamatan (ICQS) Bukit Kayu Hitam dari Thailand pada Selasa lalu dirampas.Barangan yang dianggarkan bernilai RM103,672 itu dipercayai untuk pasaran tempatan.Jabatan Perkhidmatan Kuarantin dan Pemeriksaan Malaysia (MAQIS) Kedah menerusi satu kenyataan memaklumkan kesemua barangan terbabit dirampas untuk siasatan lanjut kerana tidak mematuhi syarat Permit Import MAQIS iaitu gagal memaparkan “batch number" atau lot nombor serta tarikh pembuatan pada produk dagangan."Kegagalan untuk mengemukakan maklumat berkenaan adalah menjadi satu kesalahan di bawah Seksyen 15 (1) Akta Perkhidmatan Kuarantin dan Pemeriksaan Malaysia 2011 (Akta 728).Jika sabit kesalahan boleh didenda tidak melebihi RM100 ribu atau dipenjara selama tempoh tidak melebihi 6 tahun atau keduanya sekali bawah Seksyen 15 (2) akta sama", menurut kenyataan itu Sehubungan itu, MAQIS memberi amaran tegas kepada mana-mana pengimport agar sentiasa mematuhi syarat import yang ditetapkan atau bakal berdepan dengan tindakan undang-undang.


JPA selaras usaha mobilisasi anggota Perkhidmatan Awam

PUTRAJAYA, 28 Disember - Setiap kementerian, jabatan dan agensi kerajaan akan menerima kawasan terjejas banjir untuk dijadikan kawasan angkat.

Ketua Setiausaha Negara, Tan Sri Mohd Zuki Ali berkata, pembahagian kawasan angkat yang terjejas banjir itu akan diselaraskan Jabatan Perkhidmatan Awam (JPA).

"JPA turut menyelaras usaha mobilisasi anggota Perkhidmatan Awam bagi membantu kerja-kerja pembersihan dan kemanusiaan. Mengenai pembersihan pasca banjir, Kementerian Perumahan dan Kerajaan Tempatan dipertanggungjawab mengatur gerak sinergi aset kerajaan dan keperluan aset daripada pihak swasta, badan bukan kerajaan serta individu," katanya dalam satu kenyataan.

Tan Sri Mohd Zuki berkata, usaha itu dibantu secara langsung Kementerian Alam Sekitar dan Air khususnya menerusi penyediaan stesen pemindahan sisa pepejal sementara yang dikenal pasti di kawasan terdekat dengan lokasi terjejas banjir secara transit.

Manakala PDRM akan membantu memastikan kelancaran laluan jentera pembersihan untuk mempercepatkan penghantaran sisa pepejal pembersihan ke stesen ditetapkan.


Penduduk  Hulu Dungun diarah siap sedia hadapi gelombang ke-3 banjir

KUALA NERUS,28 Disember - Lebih 1,000 penduduk di enam kampung dekat Hulu Dungun, Terengganu diarah bersiap sedia menghadapi kemungkinan gelombang ketiga banjir.

Met Malaysia menjangkakan daerah berkenaan dilanda banjir pada 30 dan 31 Disember.

Leftenan Kolonel (PA) Mohd Rosman Abdullah berkata, seramai 2,800 pegawai dan anggota Pertahanan Awam kini telah bersiap siaga bagi menghadapi bencana itu bersama kelengkapan aset logistik.

"Lembaran sungai Dungun dijangka meningkat jika hujan berterusan dalam tempoh tersebut dan akan mengakibatkan Enam kampung berhampiran sungai dinaiki air"

"Kampung-kampung tersebut adalah Pasir Raja, Jongok Batu,Jerangau,Kuala Jengal,Shyukor,Minda. Jadi Saya nasihatkan sentiasa perhatikan anak-anak kita jangan biarkan mereka leka," katanya.

Tiga pusat pemindahan sementara turut disediakan untuk menempatkan penduduk di kawasan dijangka berisiko.


'Program Pemulihan i-Kembali' - sumbangan dan khidmat 'banduan dalam pemerhatian' diterjemah

SHAH ALAM, 28 Disember - Sumbangan dan khidmat ‘banduan dalam pemerhatian’ kepada masyarakat diterjemahkan ke lapangan dalam tempoh pasca banjir ini.

Menerusi program pemulihan i-Kembali yang diasaskan Pertubuhan Rakan Ghullam Kembali, penglibatan mereka dalam aktiviti sukarelawan ini sedikit sebanyak menepis stigma masyarakat terhadap mereka.

Seramai 30 Orang Banduan Berlesen (OBB) menyumbang tenaga dalam pembersihan Sekolah Menengah Kebangsaan Taman Sri Muda dan beberapa rumah di kawasan sekitar.  Program pembersihan tersebut berlangsung selama lima hari bermula khamis lalu dengan menyasarkan kawasan di Lembah Klang.

Bagi Zaki (bukan nama sebenar) beliau teruja dan gembira dapat membantu mangsa-mangsa banjir terutamanya yang terjejas teruk.

"Gembiralah saya dapat membantu mangsa banjir, terutama yang terjejas teruk. Syukur diberi peluang untuk berkhidmat kepada masyarakat lagi. Mungkin ada yang pandang serong kepada kami, Alhamdulillah, setakat sekarang ini walau dihantar kerja kemana pun kami tetap diterima oleh masyarakat," katanya.

Sementara itu bagi Alang (bukan nama sebenar) beliau berharap masyarakat dapat memberi peluang kepada insan seperti mereka untuk terus menabur bakti kepada masyarakat.

"Kepada masyarakat bagilah kami ini peluang. Memang kami pernah membuat kesilapan masa silam, memang titik hitam dalam diri kami tidak akan padam tapi kami harap bagilah peluang kepada kami, taat kepada keluarga, taat kepada masyarakat, membantu tidak kiralah agama. Sebab kami rasa kami ini pun ada perasaan," katanya.


MAIWP peruntuk RM35 juta bantu mangsa banjir seluruh negara

KUALA LUMPUR, 28 Disember - Sebanyak RM35 juta bantuan tambahan diperuntukkan Majlis Agama Islam Wilayah Persekutuan (MAIWP) menerusi dana zakatnya untuk membantu mereka yang terkesan banjir di seluruh negara.

Pengerusinya Datuk Dr Mohd Daud Bakar berkata, 11 skim bantuan akan dilaksanakan pihaknya menerusi Program Sentuhan Kasih MAIWP- Misi Bantuan Banjir 2.0.

Antaranya, bantuan penduduk terjejas banjir luar Wilayah Persekutuan sebanyak RM10 juta kepada Selangor, Melaka, Negeri Sembilan, Pahang, Kelantan dan Terengganu.

"Ada dua peringkat, peringkat di luar Wilayah kita akan menghulurkan sumbangan terus kepada Majlis Agama Islam Negeri-negeri yang berkenaan dan pihak kami di MAIWP, kami telah menyatakan hasrat kami, wang ini perlu diagihkan untuk keperluan membina rumah semula diluar daripada Wilayah," katanya dalam sidang media selepas melancarkan 'Sentuhan Kasih MAIWP-Misi Bantuan Banjir 2.0' di Ibu Negara.

Menurutnya, bagi warga Wilayah Persekutuan, pihaknya tidak membuka sebarang permohonan malah menggunakan Data yang telah dikumpul oleh pihak persatuan penduduk, Jabatan Kebajikan Masyarakat (JKM) dan juga pegawai yang ditugaskan dilapangan bagi tujuan pengagihan bantuan.

"Selain itu, bantuan perubatan secara klinik bergerak sebanyak RM3 juta, bantuan membina semula rumah, RM3.5 juta, bantuan baik pulih Tahfiz, Sekolah Rendah Agama dan Tadika dan bantuan peralatan Sekolah dan Institut Pengajian Tinggi, RM1 juta," katanya.


Pengurusan banjir di negeri berisiko banjir diarah bersedia - NADMA

KUALA LUMPUR, 27 Disember- Jawatankuasa Pengurusan Bencana Negeri (JPBN) Sabah, Sarawak dan negeri-negeri Pantai Timur telah diarah supaya berwaspada berikutan amaran hujan lebat berterusan dikeluarkan Jabatan Meteorologi Malaysia. Menurut Ketua Pengarah Agensi Pengurusan Bencana Negara (NADMA) Datuk Dr Aminuddin Hassim, JPBN negeri-negeri terbabit turut diarah untuk mengambil tindakan awal dengan membuka Pusat Kawalan Operasi Banjir (PKOB) dengan segera. "PKOB telah diarahkan buka untuk memaklumkan kepada masyarakat setempat di kawasan berkenaan untuk bersedia menghadapi banjir,"Misalnya dengan menyimpan dokumen penting, selain membuat perancangan berpidah ke kawasan selamat seperti yang disediakan agensi bantuan seperti Jabatan Kebajikan Masyarakat dan sebagainya," jelasnya kepada pemberita di Angkasapuri."Agensi terlibat juga sudah bersiap sedia dengan pelan perpindahan, pembukaan pusat pemindahan sementara dan sebagainya," tambahnya.Met Malaysia menjangkakan berlaku luruan monsun bermula hari ini sehingga 2 Januari 2022.Ia berpotensi menyebabkan hujan berterusan di timur Sabah esok hingga 2 Januari dan barat Sarawak pada 29 hingga 31 Disember.Manakala di Johor, Pahang, Terengganu dan Kelantan pada 30 Disember 2021 hingga 2 Januari 2022.


Mayat ditemui terapung di perairan Sekinchan

SEKINCHAN, 27 Disember- Agensi Penguatkuasaan Maritim Malaysia (Maritim Malaysia) Negeri Selangor mengesahkan penemuan satu mayat ditemui terapung di perairan Sekinchan, hari ini.

Pusat Operasi Maritim Negeri Selangor telah menerima maklumat berkaitan penemuan itu daripada Stesen Maritm Udara Subang (SUMS) kira-kira 9.55 pagi tadi.Berikutan itu, Pengarah Maritim Negeri Selangor, Kepten Maritim Mohd Rosli Kassim berkata, bot PERKASA 36 yang sedang dalam operasi telah diarahkan ke lokasi untuk mengesan dan mengambil mayat. Lebih kurang 1.15 tengah hari, PERKASA 36 telah menemui mayat tersebut yang lengkap berpakaian berwarna gelap. Mayat wanita tanpa identiti itu telah dibawa dan dihantar ke Jeti Nelayan Sekinchan, kemudian diserahkan kepada pihak polis untuk siasatan lanjut. Maritim Malaysia meminta orang ramai yang ada kehilangan ahli keluarga atau mempunyai maklumat berkaitan boleh menghubungi Maritim Negeri Selangor di talian 03-21760627.Jika terdapat sebarang maklumat berkaitan jenayah mahupun kecemasan di laut juga boleh menghubungi talian sama atau MERS 999 yang beroperasi 24 jam.


Kebakaran di Kampung Ajibah Abol, dua rumah musnah

KUCHING, 27 Disember- Dua buah rumah musnah dalam kebakaran di Kampung Ajibah Abol, Kuching petang tadi.

Menurut Penolong Pengarah Operasi Bomba Sarawak, Henderi Ardimansyah, pihaknya menerima panggilan mengenai kebakaran itu kira-kira pukul 5.03 minit petang. "Kebakaran melibatkan dua buah rumah dua tingkat jenis tidak kekal. Sebuah rumah 100 peratus musnah manakala rumah bersebelahan musnah 90 peratus ketika pasukan bomba tiba di lokasi, "Kebakaran  itu juga mengakibatkan dua buah kenderaan musnah, selain beberapa buah tingkap bangunan komersial di hadapan rumah turut pecah akibat haba kebakaran," katanya kepada pemberita.

"Rumah yang pertama terbakar dijadikan tempat untuk membaiki kereta namun telah lama tidak beroperasi." Dalam pada itu, JBPM turut memaklumkan kedua-dua rumah yang terbakar sudah lama kosong dan telah dijual pemilik asal serta masih dalam proses pindah milik kepada pihak pemilik baharu.


Luruan Monsun dijangka berterusan hingga Januari 2022

KUALA LUMPUR, 27 Disember- MET Malaysia melaporkan Luruan Monsun yang sedang berlaku dijangka berterusan sehingga 3 Januari 2022.Ia berpotensi menyebabkan hujan berterusan di timur Sabah sehingga 2 Januari 2022 dan barat Sarawak dari 29 hingga 31 Disember 2021. Angin kencang dan laut bergelora di perairan Pantai Timur Semenanjung, utara Sarawak dan Sabah diramal berterusan sehingga 2 Januari 2022. Mesyuarat harian Pusat Kawalan Operasi Bencana (PKOB) Pusat bilangan 9 hari ini sekali lagi memberi peringatan berkaitan pengaktifan PKOB negeri-negeri yang dijangka terkesan.Sehubungan itu, Mesyuarat Task Force Pengurusan Pasca Banjir dan Kesiapsiagaan Menghadapi Gelombang Kedua Bencana Banjir telah memutuskan bahawa Bantuan Wang Ihsan akan diselaraskan di peringkat (PKOB) Negeri dengan kerjasama Unit Penyelarasan Pelaksanaan (ICU), Jabatan Perdana Menteri.Mesyuarat itu dipengerusikan Tan Sri Ketua Setiausaha Negara dan diurusetiakan oleh Agensi Pengurusan Bencana Negara (NADMA) hari ini.Penyaluran Bantuan Wang Ihsan, BWI akan dilaksanakan melalui tiga kaedah iaitu sama ada serahan tunai di PKOB negeri, serahan tunai rumah ke rumah atau pemindahan secara dalam talian. BWI sebanyak RM1,000 kepada Ketua Isi Rumah dan 10,000 kepada waris mangsa bencana yang meninggal dunia telah disalurkan kepada pihak negeri.Sehingga hari ini peruntukkan sebanyak RM34 juta telah disalurkan kepada negeri berdasarkan anggaran yang dibuat oleh PKOB negeri-negeri terlibat.


Video tular bantuan banjir oleh United Nations tidak benar - ATM

KUALA LUMPUR, 27 Disember - Video tular di laman media sosial mendakwa Pertubuhan Bangsa-Bangsa Bersatu (UN) turut serta dalam misi bantuan banjir di negara ini adalah tidak benar.Panglima Angkatan Tentera, Jeneral Tan Sri Affendi Buang berkata video berdurasi satu minit yang dikongsikan dua individu pada 24 dan 7 Disember lepas di laman sosial itu memaparkan pergerakan beberapa trak tiga tan berlogokan United Nations (UN) berwarna putih.Jelasnya menerusi satu kenyataan, dua individu berkenaan turut berkongsi teks, mempersoalkan kemunculan trak UN di negara ini dan mendakwa pertubuhan antarabangsa itu membawa masuk bantuan banjir kepada Malaysia."Paparan video tersebut adalah proses Final Acceptance Test (FAT) yang dilaksanakan ATM sebelum kenderaan tersebut diatur gerak ke Lubnan untuk kegunaan Kontinjen MALBATT 850 yang melaksanakan misi pengaman di bawah United Nations Interim Force In Lebanon (UNIFIL)", menurut kenyataan itu.Affendi turut menasihatkan orang ramai agar tidak membuat sebarang andaian atau menularkan sebarang perkara tidak pasti atau berita palsu kerana ia boleh mengundang pelbagai spekulasi dan mencetuskan suasana panik dalam kalangan masyarakat.Tindakan tegas boleh dikenakan terhadap individu didapati menyebarkan berita palsu dan boleh didakwa di bawah Seksyen 233 Akta Komunikasi dan Multimedia (AKM) 1998.


KWP komited bantu operasi banjir di luar Wilayah Persekutuan

KUALA LUMPUR, 27 Disember– Atas dasar keprihatinan dan kebersamaan, Kementerian Wilayah Persekutuan (KWP) bersama agensi-agensi di bawahnya terus komited menghulurkan bantuan dan mengatur gerak kerja bagi operasi membantu, menyelamat dan membersih kawasan yang terkesan dengan banjir di luar Wilayah Persekutuan.Menterinya, Datuk Seri Dr. Shahidan Kassim berkata, misi kali ini digerakkan ke Pahang dengan menumpukan kawasan Bentong, Mentakab dan Temerloh yang terkesan teruk ekoran banjir besar yang menimpa negeri itu.Jelasnya, operasi bantuan banjir di Temerloh dan Mentakab telah bermula pada 25 Disember lepas manakala di Bentong bermula semalam. Misi bantuan akan diperluaskan ke daerah atau negeri lain dari semasa ke semasa.Bagi kawasan yang terjejas di Temerloh dan Mentakab, KWP melalui Perbadanan Putrajaya (PPj) menggerakkan dua buah lori, 20 buah pacuan empat roda, satu bot enjin, satu ‘floater’ boat, satu enjin sangkut, sebuah generator 19 ‘water jet’, dua unit ‘water pump’ dan tiga ‘hose’ biru bagi misi bantuan tersebut."Kerja-kerja tertumpu kepada pembersihan kemudahan awam antaranya di Masjid Kuala Kuang, Masjid Desa Bakti, Masjid Sri Semantan, Masjid Kampung Raja, Masjid Kampung Tebal, Masjid Kampung Bukit Lada, Taman Esplanade Temerloh dan Taman Tasik Bandar Temerloh," jelas Shahidan dalam satu kenyataan pada Isnin.Di Bentong, Dewan Bandaraya Kuala Lumpur (DBKL) pula menggerakkan tiga buah lori bersaiz lima tan, dua buah lori angkut, tiga buah lori tangki air, lima buah kenderaan jenis SUV atau van serta sebuah pacuan empat roda, manakala PPj pula menyediakan lima buah SUV, dua generator, tiga ‘water pump’ dan 30 ‘water jet’ bagi kerja-kerja pembersihan yang bermula hari ini di Taman Bukit Dinding dan Taman Wijaya serta kawasan berhampiran.KWP turut mengedarkan bakul-bakul makanan kepada keluarga yang terjejas akibat banjir di ketiga-tiga kawasan terbabit.Lebih 300 kakitangan dan sukarelawan dari KWP, PPj, DBKL, Majlis Sukan Wilayah Persekutuan (MSWP), Yayasan Wilayah Persekutuan (YWP), Perbadanan Pembangunan Kampong Bharu (PKB), Pejabat Pengarah Tanah dan Galian Wilayah Persekutuan (PTGWP) terlibat dalam misi bantuan kali ini."Hari ini saya sendiri dengan kakitangan dan sukarelawan bersama-sama membersihkan dan mencuci kawasan Taman Tasik Bandar Temerloh selama enam jam termasuklah kawasan parkir, dataran serta beberapa laluan utama yang dipenuhi lumpur,"Pada masa yang sama, misi bantuan dan operasi pembersihan KWP di Selangor masih lagi diteruskan di Taman Seri Muda, Shah Alam dan Hulu Langat, "Sejajar dengan Aspirasi Keluarga Malaysia, KWP bersama agensi-agensi di bawahnya terus komited membantu Keluarga Malaysia yang dilanda musibah di samping menghulurkan tenaga, bantuan dan sumbangan bagi meringankan beban rakyat Malaysia, meskipun negeri tersebut bukan di bawah Wilayah Persekutuan."Tambahnya, KWP akan terus bekerjasama dengan agensi kerajaan yang lain untuk memastikan kebajikan rakyat sentiasa dijaga. Kementerian juga ingin mengambil kesempatan ini untuk berterima kasih serta menyeru syarikatsyarikat swasta serta badan bukan kerajaan untuk terus bersama berganding bahu dengan agensi kerajaan dalam membantu rakyat.


Penjawat Awam Melaka terima Bantuan Khas Kewangan minimum RM1,000

AYER KEROH, 27 Disember - Kerajaan negeri Melaka bersetuju memberikan bonus kepada penjawat awam di negeri itu. Bantuan Khas Kewangan sebanyak setengah bulan gaji atau minimum RM1,000 berdasarkan gaji terakhir bulan Disember 2021 akan diberikan kepada kira-kira 5,087 penjawat awam negeri itu.  Menurut Ketua Menteri, Datuk Seri Sulaiman Md Ali, pemberian itu akan melibatkan implikasi kewangan sebanyak RM6.63 juta.  "Bantuan khas itu akan dibayar seawal Januari depan dan bayaran kedua pada bulan April", katanya kepada pemberita dalam sidang media selepas mempengerusikan Mesyuarat Exco di Kompleks Seri Negeri, di sini.


'TeamAzizul' sumbang penduduk terjejas banjir

KUALA LUMPUR, 27 Disember- Jaguh berbasikal trek negara, Datuk Mohd Azizulhasni Awang tampil menghulurkan sumbangan kepada penduduk terjejas banjir menerusi ‘TeamAzizul’.Bantuan disasarkan kepada beberapa kawasan di Pahang dan Selangor.Menerusi hantaran di media sosial semalam, pelumba yang diberi gelaran ‘The Pocketrocketman’ itu memaklumkan sumbangan inisiatif TeamAzizul di Temerloh dan Sepang, atas dasar tanggungjawab dan prihatin sebagai rakyat Malaysia. "Atas rasa bertanggungjawab dan prihatin, kami daripada TeamAzizul mengambil inisiatif membantu mangsa-mangsa banjir di beberapa tempat seperti Temerloh dan Sepang buat masa ini."TeamAzizul membuat bantuan secara terus kepada mangsa dengan bantuan NGO (Badan Bukan Kerajaan) tempatan yang sangat prihatin dan membantu."Kami menghantar bantuan bahan kering dan minuman serta 'waterpump' (pam air) untuk memudahkan mereka melakukan kerja-kerja pembersihan."Untuk projek seterusnya, kami cuba menghulurkan bantuan kepada setiap keluarga dengan satu set periuk nasi termasuk satu dapur gas dua pembakar termasuk tilam dan bantal yang memerlukan kos sebanyak RM300 untuk satu keluarga," kata pemenang pingat perak dalam acara keirin di Sukan Olimpik Tokyo 2020 itu di akaun Instagram miliknya.Sumbangan disalur secara terus kepada mereka yang terkesan dengan bantuan pertubuhan bukan kerajaan, NGO tempatan.Bantuan berupa bahan kering dan minuman serta pam air untuk memudahkan mereka melakukan kerja-kerja pembersihan.Selepas ini, pihaknya menyasarkan untuk menyediakan set periuk nasi, dapur gas, tilam dan bantal dengan kos 300 ringgit setiap keluarga.Mereka yang berminat untuk menyumbang, boleh berbuat demikian ke akaun bapa saudaranya, Mohamad Uzir Ahmad di Maybank, 564155553941.


Korban Banjir: 48 orang mati, 5 masih hilang

KUALA LUMPUR, 27 Disember - Angka kematian akibat banjir di beberapa negeri kini meningkatkan kepada 48 orang.Ketua Polis Negara, Tan Sri Acryl Sani Abdullah Sani berkata lima lagi mangsa dilaporkan masih hilang."Selangor kekal dengan 25 mangsa manakala di Pahang seramai 20 orang dan Kelantan tiga mangsa, jelasnya dalam satu kenyataan.“Di Selangor mangsa melibatkan 17 lelaki dan lapan wanita manakala di Pahang melibatkan 14 lelaki dan empat wanita serta dua kanak-kanak lelaki,” katanya.Sementara jumlah korban banjir di Kelantan melibatkan dua lelaki dan seorang kanak-kanak perempuan.


YDP Agong lawat penduduk terjejas banjir di Mentakab

MENTAKAB, 27 Disember- Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah berkenan berangkat melawat Pusat Pemindahan Sementara (PPS) di Sekolah Kebangsaan Bukit Cermin, Mentakab Pahang pagi tadi.  Keberangkatan tiba Seri Paduka pada 11.15 pagi disambut oleh Pemimpin Tempatan dan Pegawai Pegawai Kerajaan barisan pengurusan PPS Bukit Cermin.  Seri Paduka Baginda turut berkenan menyampaikan sumbangan bantuan kelengkapan berserta wang tunai kepada mangsa banjir.  Turut mengiringi, Tengku Hassanal Ibrahim Alam Shah, Tengku Muhammad Iskandar Ri’ayatuddin Shah dan Exco Kerajaan Negeri Datuk seri Mohd Shakar Shamsudin iaitu adun Lanchang PPS tersebut menempatkan 338 mangsa dari 142 keluaga dari Kampung Mambang Berulang , Kampung Chatin ,Kampung Serdang dan Kampung Sungai Dingin 45 orang.


Banjir: Permohonan penangguhan bayaran balik PTPTN bermula esok, tidak perlu dokumen sokongan

KUALA LUMPUR, 27 Disember - Peminjam Perbadanan Tabung Pendidikan Tinggi Nasional (PTPTN) yang terkesan dengan bencana banjir boleh mengemukakan permohonan penangguhan bayaran balik pinjaman mulai esok sehingga 31 Mac depan.

Kenyataan PTPTN memaklumkan permohonan boleh dibuat melalui portal rasmi PTPTN, www.ptptn.gov.my/ PenangguhanBayaranBalikBanjir atau hadir ke mana-mana cawangan PTPTN berhampiran.

"Tiada sebarang dokumen sokongan diperlukan semasa permohonan penangguhan bayaran balik pinjaman akibat bencana banjir", jelas kenyataan itu.

Penangguhan bayaran balik pinjaman PTPTN kepada peminjam terjejas banjir akan diberikan untuk tempoh tiga bulan bermula pada bulan sama kelulusan permohonan diberikan dan dua bulan ke hadapan sehingga Mei 2022.

Kelulusan penangguhan akan dimaklumkan kepada peminjam melalui e-mel dalam tempoh tiga hari bekerja dari tarikh peminjam mengemukakan permohonan.

PTPTN turut mengingatkan peminjam agar mengemas kini maklumat perhubungan yang tepat dan terkini bagi memastikan maklumat kelulusan permohonan penangguhan itu dapat disampaikan kepada mereka.


Banjir, jumlah mangsa di lima negeri yang berada di PPS 26,841 orang berkurangan

KUALA LUMPUR, 27 Disember - Pagi ini seramai 26,841 mangsa banjir di lima negeri terjejas masih berada di 178 Pusat Pemindahan Sementra, PPS berbanding 33,193 orang malam tadi.Lima negeri tersebut ialah Kelantan, Selangor, Pahang, Melaka dan Negeri Sembilan. Menurut aplikasi Info Bencana Jabatan Kebajikan Masyarakat, JKM mereka yang terjejas itu daripada 8,095 buah keluarga.Di PAHANG, setakat 10.30 pagi tadi masih terdapat 115 PPS dibuka menempatkan seramai 16,255 penduduk daripada 5,047 buah keluarga.Daerah terjejas ialah Bentong, Temerloh, Bera, Maran, Kuantan dan Pekan. Pagi ini, Jabatan Meteorologi meramalkan hujan di sesetengah kawasan di Kuantan dan Pekan, manakala di daerah lain cuaca baik.Sementara itu SELANGOR yang kini dalam pascabanjir menyaksikan masih terdapat 10,097 orang daripada 2,886 keluarga kekal berada di 57 PPS yang masih beroperasi.Di KELANTAN pula, jumlah mangsa banjir catat pengurangan dengan 378 orang daripada 127 keluarga setakat 8.00 pagi tadi berbanding 470 orang daripada 153 keluarga semalam. Mereka ditempatkan di 2 PPS di Jajahan Pasir Mas.Di NEGERI SEMBILAN pula, hanya terdapat 3 PPS beroperasi menempatkan seramai 83 mangsa daripada 26 buah keluarga. PPS tersebut ialah, Sekolah Menengah Kebangsaan Triang Hilir, Dewan Orang Ramai Kampung Puom dan Sekolah Kebangsaan Dato Undang Abdullah.Antara PPS tersebut ialah SK Sri Langat, SRA Bukit Changgang, SK Puchong Indah dan Sekolah Kebangsaan Bangi.Manakala di MELAKA, 1 PPS masih aktif iaitu Sek. Keb. Parit Penghulu menempatkan seramai 29 mangsa daripada 9 buah keluarga.


RTM tampil bantu warganya yang terjejas

KUALA LUMPUR, 27 Disember - RTM tampil menghulurkan bantuan keperluan asas kepada kakitangannya yang terjejas akibat banjir di Selangor.

Bantuan berkenaan akan diagihkan kepada 154 orang yang terjejas.

Pengarah Pembangunan Strategik, Jabatan Penyiaran, Abdullah Daud berkata "selain bantuan aspek kebajikan kepada warganya, RTM turut menjayakan misi pascabanjir melibatkan sukarelawan."

"Kita pecahkan kepada 4 kumpulan. Satu akan ke Shah Alam. 3 daripada team juga akan ke hulu langat untuk urusan membantu mangsa banjir dalam mencuci, mengagihkan barang2 keperluan."

Sukarelawan RTM juga akan melaksanakan proses pembersihan pasca banjir di kediaman kakitangan yang terjejas.

Terdahulu, misi bantuan banjir fasa pertama kepada warga RTM yang terjejas digerakkan 22 Disember, yang dilaksanakan oleh Biro ICT, Seranta dan Dokumentasi RTM serta kelab sukan dan rekreasi RTM dengan kerjasama sukarelawan RTM.


Kilang memproses plastik kitar musnah dalam kebakaran di Bukit Minyak

BUKIT MERTAJAM, 27 Disember - Sebuah kilang memproses plastik kitar semula di Jalan Perusahaan Bukit Minyak musnah dalam kebakaran petang semalam.  Penolong Pengarah Operasi Jabatan Bomba dan Penyelamat Malaysia (JBPM) Pulau Pinang, Hafiz Hafizal Timaradin berkata, panggilan kecemasan diterima kira-kira 6.01 petang sebelum sepasukan anggota dari Balai Bomba dan Penyelamat Bandar Perda bergegas ke tempat kejadian. "Ketika sampai di lokasi, api sudah merebak ke kawasan kilang seluas 50 meter x 50 meter. Kilang ini memproses plastik dan kerja-kerja pemadaman terus dilakukan disebabkan material bahan-bahan daripada kilang sangat mudah terbakar dan merebak" katanya ketika ditemui di lokasi kejadian. Operasi turut melibatkan anggota dari Balai Bomba dan Penyelamat Sungai Bakap, Perai, Batu Kawan, Kepala Batas dan Bayan Baru serta pasukan bomba sukarela.  Setakat malam tadi, punca kejadian dan jumlah kerugian masih dalam siasatan.


KSN mempengerusikan Mesyuarat Jawatankuasa Khas Pascabanjir dan persediaan menghadapi gelombang kedua banjir pagi ini

HULU LANGAT, 27 Disember - Satu Mesyuarat Jawatankuasa Khas mengenai pascabanjir dan persediaan menghadapi gelombang kedua banjir.

Mesyuarat akan dipengerusikan oleh Ketua Setiausaha Negara (KSN), Tan Sri Mohd Zuki Ali akan diadakan pagi ini.

Mesyuarat pertama "jawatankuasa khas itu dianggotai pelbagai agensi terlibat secara langsung dalam pengurusan bencana. Antaranya, Ketua Pengarah Keselamatan Negara, Ketua Pengarah Nadma, Panglima Angkatan Tentera, Ketua Polis Negara, Ketua Pengarah Bomba dan Ketua Pengarah Angkatan Pertahanan Awam." Kata Tan Sri Zuki kepada wartawan, di sini.

Turut sama, Ketua Setiausaha beberapa kementerian termasuk Kementerian Komunikasi dan Multimedia.

Jawatankuasa juga dianggotai setiausaha Kerajaan Negeri terlibat.


Seorang tenaga pengajar di Kolej Islam Darul Ulum maut dalam kemalangan membabitkan 5 buah kenderaan  di  Pendang

PENDANG, 27 Disember - Seorang tenaga pengajar di Kolej Islam Darul Ulum, Pokok Sena, Kedah, maut dalam kemalangan membabitkan 5 buah kenderaan di Jalan Sg Jagung, Padang Pusing, Pendang, petang semalam. Dalam kejadian kira-kira pukul 4.40 petang itu, mangsa, Syeikh Yahya Ashaari, 70 tahun meninggal dunia di tempat kejadian.

Ketua Polis Daerah Pendang, DSP Arriz Sham Hamezah berkata siasatan awal mendapati kemalangan berlaku apabila kereta dipandu mangsa cuba memotong sebuah kereta di hadapannya dari arah Sg Jagung ke Padang Pusing. Bagaimanapun, mangsa gagal berbuat demikian dan bertembung dengan sebuah pacuan 4 roda, lalu terbabas dan melanggar dua buah kenderaan lain.

"Akibat kemalangan itu, kereta yang dipandu mangsa, terseret dan terbakar.

Kemalangan itu juga menyebabkan dua mangsa lain cedera ringan, manakala 9 individu lain yang turut terbabit tidak mengalami sebarang kecederaan.  Mayat mangsa dihantar ke unit forensik, Hospital Sultanah Bahiyah, Alor Setar untuk bedah siasat"kata DSP Arriz Sham, di sini

Siasatan dijalankan dibawah Sekyen 41(1) Akta Pengangkutan Jalan 1987 kerana memandu dengan melulu dan membahayakan menyebabkan kematian.


Gempa bumi sederhana 5.4 magnitud gegar Semenanjung Minahassa, Sulawesi

PETALING JAYA, 27 Disember, Gempa bumi sederhana berukuran 5.4 magnitud telah berlaku di Semenanjung Minahassa, Sulawesi pada jam 11:01 malam tadi."Gempa berpusat di 0.1° Utara dan 123.6° Timur Koordinat itu dengan kedalaman 112 km iaitu 66km Tenggara jaraK dari Gorontalo,Indonesia, Menurut kenyataan Jabatan Meteorologi Tiada ancaman tsunami kepada Malaysia


Amaran ribut petir, hujan lebat dan angin kencang dijangka berlaku di Sarawak sehingga pukul 5:00 pagi ini

PETALING JAYA, 27 Disember - Amaran ribut petir, hujan lebat dan angin kencang dijangka berlaku di Kuching, Serian, Samarahan dan Kapit, Sarawak sehingga pukul 5:00 pagi ini.

Amaran sama turut dikeluarkan bagi Sabah iaitu di kawasan Tawau (Lahad Datu), Sandakan (Telupid, Kinabatangan, Beluran dan Sandakan) dan Kudat sehingga hari ini.

Demikian kenyataan yang dikeluarkan Jabatan Meteorologi Malaysia (Met Malaysia) menerusi laman facebooknya.

"Amaran Hujan Berterusan (Waspada) dikeluarkan apabila terdapat tanda-tanda yang menunjukkan hujan/ribut petir sedang/dijangka berlaku melebihi 6 jam dalam tempoh tersebut di sesuatu kawasan" . menurut kenyataan itu.


JBPM pantau dan bersiap siaga berikutan limpahan air sungai di Sungai Lui, Hulu Langat

HULU LANGAT, 27 Disember - Pasukan Jabatan Bomba dan Penyelamat Malaysia (JBPM) sedang memantau dan sentiasa bersiap siaga berikutan laporan berlaku limpahan air sungai di beberapa kawasan Sungai Lui, Hulu Langat, hingga meresahkan penduduk lewat malam tadi.Ketua Zon Empat Hulu Langat JBPM Selangor, Shahrin Yusmar Mat Yusof berkata, beliau dan anggotanya telah membuat pemantaun di lokasi terbabit dan mendapati terdapat sedikit kenaikan air tetapi sudah surut sepenuhnya."JBPM negeri selangor telah bertindak hadir ke lokasi bagi memastikan aduan yang tular di media sosial, dipastikan tahap kesahihannya dan setibanya jentera sampai di lokasi yang dikatakan pemantauan telah dilakukan dan mendapati terdapat sedikit kenaikan air daripada sungai di kawasan batu 20 dan batu 21 namun telah surut sepenuhnya. walaubagaimanapun kita telah bertindak di lokasi bagi menghadapi apa-apa panggilan kecemasan di ini, kata Shahrin Yusmar ketika ditemui media di Dewan Orang Ramai Kampung Sungai Lui awal pagi tadi.Di media sosial, tular beberapa gambar dan rakaman video berkaitan limpahan air yang berlaku di Sungai Lui dan penduduk di situ kini dikatakan dalam keadaan berjaga-jaga kerana bimbang berlaku semula banjir


200 Skuad Keluarga Malaysia terlibat pascabencana di Sepang, Klang

SEPANG, 27 Disember - Kira-kira 200 sukarelawan Skuad Keluarga Malaysia terlibat dalam operasi pascabencana di pusat pemindahan sementara (PPS) sekitar Sepang dan Klang, Selangor, kata Menteri Pembangunan Wanita, Keluarga dan Masyarakat Datuk Seri Rina Harun.

Kesemua sukarelawan terbabit telah ditugaskan di lima PPS di dua daerah berkenaan. "Hari ini saya bersama dengan skuad sukarelawan daripada Skuad Keluarga Malaysia tang terdiri daripada sukarelawan- sukarelawan termasuk juga warga kerja KPWKM turun seramai 200 orang yang kita bantu untuk membersihkan juga PPS " katanya Sehingga kini, Skuad Keluarga Malaysia yang diterajui Kementerian Pembangunan Wanita, Keluarga dan Masyarakat mendapat penyertaan daripada lebih 17 ribu sukarelawan di seluruh negara.Bagi melancarkan kerja-kerja pembersihan pascabanjir, pihaknya telah menggerakkan 3 ribu sukarelawan daripada skuad terbabit ke seluruh negara khususnya di lokasi yang teruk dilanda bencana.


125 lokasi bencana direkodkan berlaku di enam negeri - JKR

KUALA LUMPUR, 27 Disember, Sebanyak 125 lokasi bencana direkodkan berlaku di enam negeri berdasarkan status semasa dikemaskini Jabatan Kerja Raya (JKR), setakat pukul 10:00 malam tadi."Mengikut perincian, (70) lokasi dikenalpasti berlaku banjir, (38) cerun runtuh, (13) jalan runtuh, (2) jambatan rosak atau runtuh dan masing-masing (1) banjir kilat serta jalan mendap.Ia melibatkan (5) daerah di Selangor, (2) Kelantan, (8) Pahang, (2) Kedah, (2) Negeri Sembilan dan (1) Terengganu.Insiden berkenaan berlaku di 41 jalan Persekutuan dan 84 jalan negeri" Menurut kenyataan JKR


COVID-19: Negara rekod kes baharu bawah angka 3,000

KUALA LUMPUR, 26 Disember- Kes baharu COVID-19 mencatatkan angka bawah 3,000 dengan merekodkan 2,778 kes menjadikan jumlah kumulatif 2,741,179.Kali terakhir negara merekodkan jumlah kes bawah tiga ribu adalah pada 20 Disember lepas dengan 2,589 kes.Ketua Pengarah Kesihatan, Tan Sri Dr Noor Hisham Abdullah berkata, daripada jumlah tersebut, 2,718 adalah kategori satu dan dua, manakala selebihnya merupakan pesakit kategori tiga, empat dan lima.Beliau berkata dua lagi kluster baharu dikesan menjadikan 218 kluster yang masih aktif sehingga kini, manakala nilai kadar kebolehjangkitan di negara ini merekodkan nilai 0.88.Sementara itu, Dr Noor Hisham berkata, 418 kes COVID-19 dikesan dalam kalangan mangsa banjir dengan membabitkan satu kes di pusat pemindahan sementara setakat siang tadi.Katanya, 193 kes penyakit berjangkit juga dikesan dalam kalangan mangsa banjir iaitu 94 kes melibatkan Jangkitan Saluran Pernafasan Akut dan 67 kes penyakit kulit.


Banjir Pahang: 6,579 orang daripada 5,148 keluarga masih ditempatkan di 119 PPS

KUANTAN, 27 Disember - Perkembangan banjir di Pahang.  Setakat pukul 11:00 malam, 16,579 penduduk daripada 5,148 keluarga masih ditempatkan di pusat pemindahan sementara (PPS).  Jumlah itu menurun berbanding seramai 17,584 orang daripada 5,411 keluarga pada 7:00 malam.  Menurut Info Bencana Jabatan Kebajikan Masyarakat (JKM), penduduk terlibat kini ditempatkan di 119 buah PPS yang masih dibuka di Kuantan, Pekan, Maran, Bera, Temerloh dan Bentong.


Bencana banjir: Putera Raja Arab Saudi zahir hasrat bantu Malaysia

KUALA LUMPUR, 26 Disember- Menteri Kabinet Arab Saudi, Putera Turki bin Mohammad bin Fahd bin Abdulaziz menzahirkan hasrat membantu Malaysia dengan menghulurkan sumbangan dan bantuan kepada rakyat negara ini yang terjejas.Perkara itu dimaklumkan Menteri Kanan Pertahanan, Datuk Seri Hishammuddin Tun Hussein.Hishammuddin berkata, beliau di hubungi Putera Raja Arab Saudi itu pagi tadi yang telah menyatakan hasrat untuk membantu melalui Pusat Bantuan dan Kemanusiaan Raja Salman.Beliau juga berkata, Kementerian Pertahanan, melalui Angkatan Tentera Malaysia (ATM), kini memberi tumpuan kepada bantuan pasca banjir dan persediaan menghadapi kemungkinan gelombang kedua bencana.Setakat ini, 998 anggota dan pegawai ATM iaitu Tentera Darat, Tentera Laut dan Tentera Udara Diraja Malaysia diatur gerak bersama dengan 96 aset pelbagai jenis ke negeri terjejas seperti Selangor, Pahang, Negeri Sembilan, Kelantan dan Melaka.


Tuan Ibrahim sahkan dijangkiti COVID-19

KUALA LUMPUR, 26 Disember - Menteri Alam Sekitar dan Air, Datuk Seri Tuan Ibrahim Tuan Man mengesahkan dirinya dijangkiti COVID-19. Empat anak dan seorang cucu beliau turut dijangkiti wabak tersebut.Dalam hantaran di Facebooknya, Datuk Seri Tuan Ibrahim memaklumkan, mereka kini menjalani proses kuarantin sejak beberapa hari lalu dan memohon didoakan agar segera sembuh. Beliau turut memaklumkan, cucunya yang selamat dilahirkan semalam negatif namun ibunya masih ditahan di Hospital Sungai Buloh untuk rawatan lanjut.


46 lokasi tanah runtuh di Selangor dan KL, sembilan lokasi di kategori tahap kritikal

KUALA LUMPUR, 26 Disember- 46 lokasi tanah runtuh dilaporkan di Selangor dan Kuala Lumpur dengan sembilan daripadanya dikategorikan pada tahap kritikal setakat hari ini.Menurut Jabatan Mineral dan Geosains Malaysia (JMG), sembilan lokasi tanah runtuh itu membabitkan dua lokasi iaitu Kampung Palimbayan di Sungai Penchala dan Taman Duta di Seri Duta.Kesemua kawasan kritikal termasuk 36 lokasi tanah runtuh telah diambil tindakan Pihak Berkuasa Tempatan (PBT) berkaitan.Malah JMG juga telah membuat penilaian serta menjalankan pemantauan berterusan di tapak kejadian tanah runtuh berkenaan.Menurut laporan itu, 10 lagi tapak kejadian tanah runtuh sedang dalam tindakan secara berperingkat mengikut keutamaan antaranya membabitkan kawasan di Taman Keramat dan Jalan Kia Peng.


Jawatankuasa khas pascabanjir, disertai ketua pelbagai agensi, KSU, SUK

KUALA LUMPUR, 26 Disember : Ketua Pengarah Keselamatan Negara Datuk Rodzi Md Saad dan Ketua Pengarah Agensi Pengurusan Bencana Negara (NADMA) Datuk Dr Aminuddin Hassim, antara individu yang menganggotai pasukan petugas khas pascabanjir.Perkara itu dimaklumkan Ketua Setiausaha Negara Tan Sri Mohd Zuki Ali menerusi hantaran di akaun Facebook beliau hari ini.Turut sama, Ketua Setiausaha beberapa kementerian termasuk Kementerian Komunikasi dan Multimedia (KKMM).Jawatankuasa turut dianggotai Setiausaha Kerajaan Negeri terlibat.Terdahulu, Perdana Menteri, Datuk Seri Ismail Sabri Yaakob mengumumkan kerajaan bersetuju mewujudkan pasukan petugas khas pascabanjir untuk persediaan menghadapi banjir gelombang kedua yang dipengerusikan oleh Mohd Zuki.


Bekalan elektrik di 794 kawasan di empat negeri pulih

KUALA LUMPUR, 26 Disember: Bekalan elektrik di 794 kawasan yang terjejas banjir di Selangor, Pahang, Kuala Lumpur dan Negeri Sembilan sudah dipulihkan setakat 12 tengah hari tadi.Tenaga Nasional Bhd (TNB) Careline menerusi hantaran di Facebook memperincikan 480 kawasan itu terletak di Pahang, manakala 171 kawasan di Selangor, 118 di Kuala Lumpur dan 25 di Negeri Sembilan.Bagaimanapun, jika banjir sudah surut di kawasan anda tetapi masih belum menerima bekalan elektrik, ini adalah kerana pencawang kuasa yang membekalkan elektrik di premis anda belum selamat sepenuhnya untuk diaktifkan," menurut kenyataan itu.TNB Careline juga berkata 80 kawasan di Selangor, 37 di Pahang, masing-masing dua di Negeri Sembilan dan Kuala Lumpur masih belum menerima bekalan elektrik bagi memastikan keselamatan pengguna."Usaha bagi memastikan bekalan elektrik ke kawasan terjejas dipulihkan secara berperingkat diteruskan, tertakluk kepada akses dan keadaan setempat," - BERNAMA


Bantuan Pascabanjir KKMM diagih, struktur telekomunikasi terjejas giat dipulihkan di Negeri Sembilan

JELEBU, 26 DISEMBER- Misi bantuan pascabanjir Kementerian Komunikasi dan Multimedia Malaysia (KKMM) diteruskan hari ini ke Kg. Chennah, Jelebu, Negeri Sembilan yang merupakan antara lokasi terjejas teruk banjir.Misi diketuai Menteri KKMM, Tan Sri Annuar Musa.Turut sama, Ahli Parlimen Jelebu, Datuk Seri Jalaluddin Alias yang juga merupakan Timbalan Menteri Wilayah Persekutuan.Sebanyak 600 Kotak Kasih KKMM serta keperluan seperti tilam, bantal, selimut dan pakaian diagihkan kepada mangsa-mangsa terjejas banjir dengan kerjasama sukarelawan KKMM, Rumah Prihatin dan Komuniti Keluarga Malaysia.Berhubung isu melibatkan liputan telekomunikasi di Negeri Sembilan, Suruhanjaya Komunikasi dan Multimedia Malaysia (MCMC) sedang giat menjalankan kerja baik pulih struktur komunikasi yang terjejas perkhidmatannya.Setakat jam 6.00 pagi tadi, dimaklumkan terdapat 68 struktur komunikasi yang terjejas akibat banjir di negeri ini.Daripada jumlah tersebut, sebanyak 57 struktur komunikasi telah dipulihkan penyedia perkhidmatan di bawah seliaan MCMC dan baki yang lain akan kembali beroperasi dalam masa terdekat.Selain itu, dua Pusat Ekonomi Digital Keluarga Malaysia (PEDi) di sekitar negeri ini turut terjejas perkhidmatannya akibat bencana banjir ini, namun sebuah PEDi telah kembali pulih.Pihak MCMC dan penyedia perkhidmatan sentiasa berwaspada dan menerima aduan daripada awam dan mana-mana pihak sekiranya ada kes yang melibatkan penyediaan infrastruktur komunikasi yang terjejas untuk diambil tindakan segera.Kerjasama dan bantuan semua pihak, sama ada daripada Kerajaan, swasta, pertubuhan bukan kerajaan dan sukarelawan sebagai sebuah Keluarga Malaysia akan mempercepatkan usaha pemulihan pasca banjir.


47 korban banjir seluruh negara - IGP

SHAH ALAM, 26 Disember- Seramai 47 individu terkorban dalam bencana banjir seluruh negara sehingga dan lima lagi masih hilang.

Perkara itu disahkan Ketua Polis Negara Tan Sri Acryl Sani Abdullah Sani.

"Jumlah korban seluruh negara membabitkan 32 lelaki, 12 wanita dan tiga kanak-kanak," jelasnya dalam satu kenyataan hari ini.

"Selangor mencatatkan angka korban tertinggi sebanyak 25, diikuti 19 kes di Pahang dan tiga kes kematian di Kelantan,

"Daripada 25 jumlah kematian direkodkan di Selangor, 17 kes adalah lelaki dewasa, manakala lapan lagi kes melibatkan wanita dewasa.

"Pahang melibatkan 13 lelaki dan empat wanita serta dua kanak-kanak lelaki, sementara di Kelantan melibatkan dua lelaki dan seorang kanak-kanak perempuan," katanya.


Beberapa menteri batal cuti tiba di tanah air, PM batal umrah

HULU LANGAT, 26 Disember - Beberapa menteri Kabinet yang bercuti ke luar negara telah membatalkan cuti mereka dan kembali ke tanah air.

"Menteri-menteri tersebut kini sedang dikuarantin. Menteri tersebut merancang ke luar negeri lebih awal sebelum banjir berlaku dan sebelum arahan batal cuti dikeluarkan. Mereka telah dikuarantin dahulu untuk keselamatan sehingga Isnin atau Selasa," kata Perdana Menteri Datuk Seri Ismail Sabri Yaakob selepas meninjau kerja-kerja pascabanjir di Taman Sri Nanding dan Kampung Dusun Tua, Hulu Langat.

Perdana Menteri turut memaklumkan beliau sendiri membatalkan rancangan untuk melaksanakan umrah yang sepatutnya pada 1 Januari depan.

"Ada dalam kalangan menteri yang berada di luar negara telah membatalkan cuti mereka, tetapi tidak dapat pulang ke tanah air kerana tiada penerbangan", katanya.


Skuad 'Keluarga Malaysia' turun operasi pascabanjir

SEPANG, 26 Disember- Kementerian Pembangunan Wanita, Keluarga dan Masyarakat bersama-sama Skuad Keluarga Malaysia (SKM) mengadakan Operasi Pascabencana di Pusat Pemindahan Sementara (PPS) Sekolah Kebangsaan Salak, Sepang, Selangor.

Menterinya Datuk Seri Rina Harun berkata, operasi ini adalah untuk menzahirkan kebersamaan dalam membantu rakyat yang terjejas semasa bencana banjir dan mengembalikan semula sekolah sera dewan komuniti yang dijadikan PPS seperti sedia kala.

Dalam masa yang sama, ia bagi memantau dan memastikan keadaan dan keperluan PPS sentiasa berada dalam keadaan siap siaga.

"Hari ini saya bersama skuad sukarelawan daripada skuad Keluarga Malaysia yang terdiri daripada sukarelawan termasuk warga kerja Kementerian Pembangunan Wanita, Keluarga dan Masyarakat .

"Seramai 200 orang yang kita sudah membantu untuk membersihkan rumah dan juga Pusat Pemindahan Sementara (PPS)," jelas Rina Harun di Sepang, Selangor.

Lima buah PPS yang terlibat ialah di daerah Sepang dan Klang iaitu di PPS Sekolah Kebangsaan Salak, PPS Dewan MPKK Labu Lanjut, PPS Dewan MPKK Kampung Gincing, PPS Sekolah Rendah Agama (SRA) Pulau Indah, Klang, PPS Sekolah Menengah Kebangsaan (SMK) Pulau Indah, Klang dan beberapa buah rumah keluarga mangsa banjir di sekitar Sepang.

Sebelum ini, KPWKM telah mengerakkan seramai 3,000 sukarelawan Skuad Keluarga Malaysia di seluruh lokasi yang terkesan dengan bencana banjir untuk membantu tugas-tugas di PPS.

Rina Harun berharap agar lebih ramai sukarelawan dapat melibatkan diri dalam aktiviti-aktiviti pascabencana yang diadakan.


Dua kes Omicron libatkan jemaah umrah dari Johor

JOHOR BAHRU, 26 Disember - Dua kes varian Omicron dikesan di Johor semalam, melibatkan pasangan suami isteri yang tiba dari Arab Saudi.  "Pasangan itu menunaikan umrah pada 4 Disember, dan pulang ke Malaysia melalui Lapangan Terbang Antarabangsa Kuala Lumpur, 16 Disember lalu. Kata R.Vidyanathan, Exco Kesihatan dan Alam Sekitar kepada media.

Hasil ujian PCR di pintu masuk antarabangsa mendapati, pasangan terbabit dikesan positif 18 disember, sebelum keputusan jujukan genom mengesahkan mereka positif varian Omicron.  Mereka sedang menjalani isolasi di Johor Bahru.  Manakala semua kontak rapat terlibat, diberikan arahan pengasingan dan pemerhatian di rumah.


Banjir: Bomba Terengganu utamakan golongan OKU

KUALA TERENGGANU, 26 Disember: Golongan Orang Kurang Upaya OKU antara keutamaan dalam Prosedur Operasi Standard (SOP) penyelamatan Jabatan Bomba dan Penyelamat Malaysia Terengganu apabila menghadapi bencana banjir.  Ia berikutan gelombang monsoon timur laut masih berada pada berjaga-jaga di negeri berkenaan.  Perkara itu ditegaskan oleh Pengarah Jabatan Bomba dan Penyelamat Malaysia Terengganu, Penolong Pesuruhjaya Bomba Md. Hilman Abd Rashid kepada para anggotanya ketika melakukan operasi menyelamat penduduk terjejas banjir.   "Di negeri Terengganu kita ada senarai semak golongan kurang upaya OKU dan kita tahu lokasi mereka di mana.

"Senang kalau ada berlakunya banjir kita akan beri keutamaan perpindahan itu kepada mereka terlebih dahulu untuk di tempatkan di lokasi selamat iaitu PPS," jelasnya.

Dalam masa sama pihaknya telah bersiap-sedia deengan keanggotaan dan logistik bagi menghadapi gelombang monsoon timur laut yang dijangka berlaku sehingga awal Januari tahun depan.


Kelantan dalam mod 'standby'

KOTA BHARU, 26 Disember: Bantuan bekalan makanan serta kelengkapan peralatan di semua pusat pemindahan sementara (PPS) yang diwartakan di Kelantan diletakkan dalam mod sedia sekiranya terdapat gelombang kedua banjir melanda negeri itu.

Exco Kebajikan, Pembangunan Keluarga dan Wanita Kelantan, Mumtaz Md Nawi, berkata tindakan itu dilakukan berikutan keadaan cuaca yang tidak menentu meskipun amaran atau ramalan hujan dan banjir dikeluarkan di kawasan tertentu.

"Ketika saya melakukan tinjauan di PPS sebelum ini, rata-rata mangsa banjir yang ditemui memaklumkan kepada saya bahawa mereka sedang bersiap untuk menghadapi gelombang kedua banjir dengan menyimpan dokumen penting, ubat, makanan asas dan sebagainya.

"Oleh itu, kerajaan Kelantan juga sedang mengambil langkah perlu untuk berdepan dengan situasi atau sebarang kemungkinan yang berlaku sama ada teruk atau tidak kerana banjir ini adalah luar jangka," katanya ketika dihubungi Bernama, di Kota Bharu hari ini.

Mengulas lanjut, Mumtaz berkata sebelum ini juga Agensi Pengurusan Bencana Negara (Nadma) memperuntukkan RM1.3 juta bagi kerja membaik pulih PPS, 3,000 kit makanan kering yang diagihkan ke depoh-depoh diselia Angkatan Pertahanan Awam Malaysia (APM), 1,600 aset seperti bot dan trak dan 6,500 anggota daripada pasukan penyelamat di negeri ini diatur gerak bagi menghadapi Monsun Timur Laut atau musim tengkujuh.

"Kerjasama kerajaan pusat dan kerajaan negeri sangat perlu dalam memastikan kebajikan serta keselamatan rakyat di negeri ini diutamakan terlebih dulu.

"Apa yang paling penting sekarang ini ialah peranan semua pihak yang perlu sentiasa waspada dengan situasi semasa dan patuh kepada arahan yang dikeluarkan pihak berkuasa sekiranya dikehendaki berpindah ke PPS terutama penduduk di kawasan berisiko tinggi," katanya.

Untuk rekod, menurut aplikasi info bencana Jabatan Kebajikan Masyarakat (JKM), jumlah tertinggi mangsa banjir di Kelantan direkodkan pada 20 Dis lalu melibatkan seramai 3,801 orang daripada 1,098 keluarga di 57 PPS membabitkan lima jajahan iaitu Kuala Krai, Gua Musang, Pasir Mas, Jeli dan Tanah Merah. - BERNAMA


185 Kes penyakit berjangkit dikesan, tiada kes positif COVID-19 dilaporkan di PPS

PUTRAJAYA, 26 Disember - 185 kes penyakit berjangkit dikesan dalam kalangan penduduk terjejas banjir di Kelantan, Pahang, Selangor, Negeri Sembilan dan Melaka .

Bagi kes positif COVID-19, sebanyak 409 kes dilaporkan, namun tiada kes positif dilaporkan di Pusat Perpindahan Sementara (PPS).

Ketua Pengarah Kesihatan Tan Sri Dr Noor Hisham Abdullah berkata, "jumlah itu membabitkan empat penyakit berjangkit iaitu jangkitan saluran pernafasan akut, penyakit kulit, acute gastroenteritis dan konjunktivitis."

Sebanyak 234 PPS membabitkan 37,095 penduduuk terjejas di lima negeri berkenaan masih beroperasi .

Penduduk terjejas banjir dinasihatkan supaya memaklumkan status risiko COVID-19 kepada anggota penyelamat sekiranya disahkan positif.

Sekiranya bergejala, segera dapatkan rawatan di klinik atau hospital yang berhampiran terutama bagi individu berisiko tinggi seperti warga emas, kanak-kanak, wanita hamil dan individu mempunyai komorbiditi.

Kementeri Kesihatan sentiasa memantau dan menjalankan aktiviti kawalan dan pencegahan sebaik-baiknya supaya penyakit berjangkit akibat bencana banjir terutamanya COVID-19 dapat dibendung.


Perkembangan terkini situasi banjir di 5 negeri

KUALA LUMPUR, 26 Disember- Trend jumlah penduduk terjejas banjir terus mencatatkan penurunan dari semasa ke semasa.

Setakat pukul 11 pagi seramai 37 ribu 074 orang ditempatkan di 234 pusat pemindahan sementara; berkurangan sedikit berbanding sebelah pagi.

Mereka terdiri daripada daripada 10 ribu 876 keluarga.

Di PAHANG; sebanyak 138 PPS masih beroperasi melibatkan 19 ribu 644 orang terdiri daripada 5 ribu 962 keluarga.

Di SELANGOR; 86 PPS beroperasi dengan menempatkan 16 ribu 568 orang daripada 4 ribu 643 keluarga.

Manakala di KELANTAN; terdapat 5 buah PPS menempatkan 681 orang terdiri daripada 218 keluarga.

Sementara itu di NEGERI SEMBILAN; 152 penduduk kini berlindung di 4 PPS.

Akhir sekali di MELAKA; hanya sebuah PPS masih dibuka, menempatkan 29 orang terdiri daripada 9 keluarga.


Hujan lebat berterusan di negeri Pantai Timur, Johor, Sabah dan Sarawak

KUALA LUMPUR, 26 Disember: Jabatan Meteorologi (MetMalaysia) menjangkakan Hujan lebat berterusan di beberapa negeri pantai timur Semenanjung, Johor serta Sabah dan Sarawak, mulai esok. Keadaan itu berikutan luruan yang bermula esok hingga 1 Januari depan.

Ramalan dibuat Berdasarkan analisis model MetMalaysia Weather Research and Forecasting (MMD-WRF), European Centre for Medium Range Weather Forecast (ECMWF) dan Global Forecast System (GFS).

Cuaca tekanan rendah yang diramalkan di Laut Cina Selatan boleh menyebabkan hujan lebat di timur Sabah dan barat Sarawak manakala Johor, Pahang, Terengganu dan Kelantan dijangka pada 30 Disember -1 Januari 2022.

Angin kencang dan laut bergelora diramal berlaku di perairan Laut Cina Selatan, termasuk perairan pantai timur Semenanjung mulai hari ini.

Orang awam yang merancang perjalanan ke kawasan berkenaan dinasihatkan berwaspada dan peka dengan maklumat terkini.


Jumlah penduduk terjejas banjir di PPS terus menurun

KUALA LUMPUR, 26 Disember - Jumlah penduduk terjejas yang dipindahkan ke 233 pusat pemindahan sementara (PPS) di lima negeri turun kepada 37,526 berbanding 40,738 orang semalam.Menurut aplikasi InfoBencana Jabatan Kebajikan Masyarakat (JKM) ia membabitkan sebanyak 11,019 keluarga secara keseluruhan.Pahang kekal mencatatkan jumlah tertinggi mangsa terjejas banjir seramai 21,726 dan ditempatkan di 148 PPS di daerah Kuantan, Bera, Pekan, Maran, Temerloh dan BentongDi Selangor, jumlah berkurang kepada 16,743 membabitkan 3,693 keluarga di 87 PPS berbanding sebelumnya.Di Kelantan, jumlah penduduk terjejas kekal seramai 685 orang daripada 222 keluarga membabitkan lima PPS, kesemuanya di jajahan Pasir Mas.Di Negeri Sembilan, empat PPS masih dibuka di Jelebu menempatkan 203 individu daripada 56 keluarga yang terjejas.Manakala di Melaka,jumlah kekal 29 orang daripada sembilan keluarga, kesemunya ditempatkan di Sekolah Kebangsaan Parit Penghulu Kampung Parit Penghulu di Jasin.


Ramalam awal banjir di Kelantan, Terengganu, penduduk di kawasan berisiko diminta berwaspada

KUALA LUMPUR, 26 Disember - Beberapa kawasan di Kelantan dan Terengganu di ramal berkemungkinan berlaku banjir.

Di Kelantan ia melibatkan Gua Musang dan Kuala Krai, manakala Terengganu di daerah Dungun.

Menurut Pusat Ramalan dan Amaran Banjir Negara, PRABN Jabatan Pengairan dan Saliran, risiko banjir itu berdasarkan ramalan cuaca signifikan yang dikeluarkan Jabatan Meteorologi pada semalam.

Di Kelantan, kemungkinan berlaku banjir melibatkan kawasan di lembangan Sungai Kelantan melibatkan Gua Musang dan Kuala Krai serta kawasan sekitarnya.

Manakala di Terengganu pula, kemungkinan berlaku banjir di beberapa kawasan di lembangan Sungai Dungun sekaligus merisikokan penduduk di Dungun serta sekitar.

Ramalan banjir itu bermula 30 Disember 8 malam.

Susulan perkembangan itu, PRABN menasihati penduduk berwaspada dan peka arahan pihak berkuasa.


FINAS terus bantu penduduk terjejas banjir khususnya penggiat seni dan kakitangannya

HULU LANGAT, 26 Disember - Perbadanan Kemajuan Filem Nasional Malaysia (FINAS) meneruskan misi bantuan kepada penduduk terjejas banjir di Selangor, khusus untuk penggiat seni dan kakitangannya.Menurut Ketua Pegawai Eksekutif FINAS, Prof Dr Md Nasir Ibrahim, setakat ini pihaknya sudah mengenalpasti seramai 26 penggiat seni dan 18 kakitangan agensi itu yang ditimpa musibah tersebut.Ditemui pada program lawatan bencana banjir di Hulu Langat, Selangor, beliau menjelaskan pihaknya kini sudah mengumpul maklumat mengenai individu yang layak mendapat bantuan tersebut.Katanya, FINAS mengambil inisiatif dengan mencari penaja yang boleh membantu menjayakan misi amal itu.Antara bentuk sumbangan yang disampaikan berupa barangan mentah dan wang tunai.


Banjir: JKM sangkal dakwaan tidak peduli mangsa Orang Asli

KUALA LUMPUR, 25 Disember- Jabatan Kebajikan Masyarakat, JKM menyangkal dakwaan sebuah portal bahawa kerajaan tidak mempedulikan mangsa banjir Kampung Orang Asli Bukit Tadom, di Banting, Selangor.JKM dalam kenyataan berkata, penempatan dan pengurusan mangsa banjir kampung itu pada awalnya diuruskan oleh Jabatan Kemajuan Orang Asli (JAKOA) di Pusat Pemindahan Sementara (PPS) Sekolah Kebangsaan (SK) Bukit Tadom.Namun katanya, selepas PPS itu dinaiki air, Pusat Kawalan Operasi Bencana (PKOB) menasihatkan dan meminta mangsa berpindah ke PPS SK Labohan Dagang untuk keselamatan.PKOB akur dengan keputusan penduduk Orang Asli untuk tidak berpindah ke PPS yang disediakan, sebaliknya meminta kekal berada di sekitar kampung. Susulan itu, Tadom Hill Resorts telah menyediakan khemah untuk penempatan sementara mereka.JKM Kuala Langat kemudiannya menguruskan pendaftaran mangsa dan menyalurkan segala keperluan asas dengan kerjasama badan bukan kerajaan (NGO) serta orang ramai.Malah penduduk terjejas turut menerima bantuan bekalan makanan dan barangan keperluan asas termasuk toto, kain batik, kain pelikat dan air mineral seperti yang diberikan di PPS lain.Menteri Pembangunan Wanita, Keluarga, dan Masyarakat Datuk Seri Rina Mohd Harun telah meluangkan masa di PPS tersebut dan menyerahkan bantuan kepada mangsa pada 22 Disember lalu.


Rai Krismas secara bersederhana, simpati nasib mereka ditimpa musibah banjir

KUALA LUMPUR, 25 Disember - Perdana Menteri, Datuk Seri Ismail Sabri Yaakob mengajak semua pihak bersimpati dengan nasib Keluarga Malaysia yang ditimpa musibah banjir dan sebagainya walaupun sedang meraikan Hari Natal.Menerusi perkongsian ringkas di laman sosialnya, beliau turut menasihati orang ramai supaya tidak mengabaikan prosedur operasi standard (SOP) bagi membendung penularan COVID-19. "Selamat Hari Natal kepada semua penganut Kristian di seluruh negara. "Walaupun Hari Natal merupakan hari kegembiraan, jangan lupa kepada Keluarga Malaysia yang sedang ditimpa musibah banjir dan sebagainya.Juga jaga SOP (prosedur operasi standard) supaya kita sama-sama dapat mengelakkan sebarang jangkitan COVID-19," katanya.